title: Sykiés

text: Sykiés (; kath. Συκέαι, "Sykéai") on Kreikan kaupunki sekä samanniminen Neápoli-Sykiésin kunnan kunnallisyksikkö (Δημοτική Ενότητα Συκεών, "Dimotikí Enótita Sykeón") ja entinen itsenäinen kunta. Se sijaitsee Thessalonikin alueyksikössä Keski-Makedonian alueella ja kuuluu Thessalonikin metropolialueeseen. Kaupungin ja kunnallisyksikön väkiluku on 37 753 (vuonna 2011). Sykiés on Neápoli-Sykiésin kunnan kuntakeskus.


title: Sykiés

text: Sykiés sijaitsee vain pari kilometriä Thessalonikin keskustasta koilliseen ja se on käytännössä Thessalonikin esikaupunki tai kaupunginosa. Sykiés oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Neápoli-Sykiésin kunnaksi yhdessä Ágios Pávloksen, Neápolin ja Péfkan kanssa.


title: Hans Gustaf Snellman

text: Hans Gustaf Wilhelm Snellman (28. syyskuuta 1910 Helsinki – 23. kesäkuuta 1997 Helsinki) oli suomalainen asianajaja ja monien yritysten johdossa vaikuttanut asiantuntija.


title: Hans Gustaf Snellman

text: Snellmanin vanhemmat olivat varatuomari, asianajaja Hannes Snellman ja Sara Wilhelmiina von Knorring. Hän tuli ylioppilaaksi Svenska Samskolanista 1932, suoritti ylemmän oikeustutkinnon 1938 ja sai varatuomarin arvon 1943. Snellman työskenteli isänsä asianajotoimistossa, jonka omistajaksi hän tuli 1942. Toimiston erikoisalaa oli alusta pitäen liikejuridiikka ja kansainvälinen kauppa. Snellmanin aikana toimisto menestyi ja laajeni huomattavasti. Liikejuristin kokemustaan Snellman hyödynsi useiden eri teollisuuden ja kaupan alan yritysten johtoelimissä. Suomen Asianajajaliiton hallituksen jäsen hän oli 1962–1970. Snellman toimi 1940–1952 Suomen Punaisen Ristin juristina, mistä tehtävästä hän päätyi marsalkka Mannerheimin henkilökohtaiseksi lakimieheksi. Hän hoiti myös Mannerheim-säätiötä, jolle marsalkka testamenttasi omaisuutensa, ensin säätiön sihteerinä ja asiamiehenä, sitten hallituksen jäsenenä ja lopulta puheenjohtajana. Mannerheimin koti muutettiin 1960-luvulla Snellmanin johdolla museoksi.


title: Hans Gustaf Snellman

text: Snellman sai laamannin arvon 1982. Hän harrasti modernia maalaustaidetta ja oli Italian ystävä, joka muun muassa toimi Villa Lanten valtuuskunnan puheenjohtajana. Hän myös tutki lintuja ja metsästi. Snellmanin puoliso vuodesta 1941 oli Kitty Marghareta Hanell (1919–1970). Heidän poikansa Johan Gustaf Snellman jatkoi isänsä ja isoisänsä uralla samassa asianajotoimistossa.


title: Eino S. Rahikainen

text: Eino Samuli Rahikainen, ekonomi, (17. marraskuuta 1914 Sortavala – 4. elokuuta 1979 Kuhmo) oli monipuolinen musiikki- ja hallintomies, joka vaikutti voimakkaasti muun muassa Vaasan Oopperan perustamiseen ja alkuvuosien menestykseen toimimalla yhdistyksen perustajajäsenenä sekä puheenjohtajana ja solistina vuoteen 1966 asti. Hän lauloi I-tenoria sekä solistiosuuksia YL:ssä, mieskuoro Pohjan Miehissä, Suomen Laulussa ja Laulu-Miehissä. Rahikainen oli varajohtaja YL:ssä vuosina 1945–1947, Pohjan Miehissä varajohtaja ja varapuheenjohtaja vuosina 1956–1966. Lisäksi hän oli taitava pianisti. Viimeisinä elinvuosinaan hän toimi Teneriffalla turistikanttorina.


title: Eino S. Rahikainen

text: Rahikainen kirjoitti kirjoja ("Saikkonen Osakeyhtiö" 1898–1948, "Vienan prihan tie", "Hallmann tek’ sen", "Elämälle kiitos"), televisiokäsikirjoituksia ja radio-ohjelmia. Hänen ääntään kuultiin 1940–1950-lukujen vaiheessa usein elokuvien mainos- ja alkufilmien selostajana. Vuonna 1945 hän voitti Yleisradion selostajakilpailun yleisöäänestyksen.


title: Eino S. Rahikainen

text: Rahikaisen merkittävin työura oli Lassila & Tikanoja Oy:n palveluksessa, jossa hän toimi sodan jälkeen tukkukauppa L&T:n Helsingin-konttorin konttoripäällikkönä, ja vuodesta 1953 konsernin hallintojohtajana Vaasassa. Eino S. oli Suomen Kansallisoopperan talouspäällikkö vuosina 1967–1974 sekä Konekirjanpito Oy:n toimitusjohtaja 1974–1977. Hän oli perustamassa Konekirjanpito Oy:tä vuonna 1944


title: Eino S. Rahikainen

text: Rahikainen oli Vaasan-kaudellaan kaupunginvaltuuston jäsen vuosina 1961–1964 sekä Vaasan kaupungin musiikkilautakunnan puheenjohtaja 1957–1966.


title: Eino S. Rahikainen

text: Sortavalassa syntyneenä Rahikaisella oli vahvat juuret myös Karjalaan. Tästä on jälkipolville jäänyt muistona Kuhmon torille pystytetty laukunkantajan patsas, jossa hankkeessa Rahikainen oli koko sielullaan mukana. Patsaan paljastustilaisuus oli hänelle niin voimakas tunne-elämys, että hänen sydämensä ei sitä kestänyt vaan hän menehtyi tilaisuuden lopussa Kuhmon torille.


title: Távros

text: Távros () on Kreikan kaupunki sekä samanniminen Moscháto-Távroksen kunnan kunnallisyksikkö (Δημοτική Ενότητα Ταύρου, "Dimotikí Enótita Távrou") ja entinen itsenäinen kunta. Se sijaitsee Etelä-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 14 972 (vuonna 2011).


title: Távros

text: Távros, suomeksi ”Härkä”, on Ateenan esikaupunkialuetta ja sijaitsee vain noin kolme kilometriä Ateenan keskustasta lounaaseen ja noin viisi kilometriä Pireuksesta koilliseen. Kaupungissa sijaitsee Távroksen metroasema.


title: Távros

text: Távros oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Moscháto-Távroksen kunnaksi yhdessä Moscháton kanssa, jolloin se muuttui uuden kunnan kunnallisyksiköksi.


title: Vári

text: Vári () on Kreikan kaupunki sekä samanniminen Vári-Voúla-Vouliagménin kunnan kunnallisyksikkö (Δημοτική Ενότητα Βάρης, "Dimotikí Enótita Váris") ja entinen itsenäinen kunta. Se sijaitsee Itä-Attikan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 15 855 (vuonna 2011).


title: Vári

text: Vári sijaitsee Saroninlahden rannalla ja Ymittós-vuoren eteläpuolella noin 18 kilometriä Ateenan keskustasta kaakkoon. Sen kaupunginosiin kuuluu muun muassa niin kutsutulla Ateenan Rivieralla sijaitseva Várkiza.


title: Vári

text: Vári oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vári-Voúla-Vouliagménin kunnaksi yhdessä Voúlan ja Vouliagménin kanssa, jolloin se muuttui uuden kunnan kunnallisyksiköksi.


title: Huthit

text: Huthit ( "al-Ḥūthiyyūn"), viralliselta nimeltään Jumalan puolustajat (Ansar Allah / Ansarullah) ovat Jemenin pohjoisosan sissiryhmä, joka tunnustaa shiialaista uskonhaaraa zaidilaisuutta.


title: Huthit

text: Huthien tukialuetta on Jemenin pohjoisosan Saadan maakunta. Ryhmä on ottanut nimensä entiseltä johtajaltaan Hussein Badreddin al-Huthilta, jonka Jemenin armeija murhasi syyskuussa 2004. Liikkeen johtaja on Sayyid Abd-al-Malik Badr-al-Din al-Huthi, joka kuuluu al-Huthin perheeseen.


title: Huthit

text: Huthit ovat käyneet aseellista kapinaa Jemenin hallintoa vastaan vuodesta 2004 lähtien. Huthien tavoitteena on hankkia Saadan alueelle laajempi itsehallinto ja suojata zaidilaisten uskonnollisia perinteitä sunnilaisen enemmistön paineessa.


title: Huthit

text: Vuonna 2011 huthit osallistuivat Jemenin vallankumoukseen, jossa maan presidentti Ali Abdullah Saleh pakotettiin eroamaan. He eivät kuitenkaan hyväksyneet valtaan noussutta pääministeri Khalid Bahahin hallitusta.


title: Huthit

text: Syyskuussa 2014 huthit onnistuivat helposti valtaamaan pääkaupungin Sanaan keskeiset hallintokohteet. Huthit liittoutuivat syrjäytetyn presidentti Salehin kanssa. Salehin armeija ja turvallisuusjoukot tukevat hutheja. Kapinalliset piirittivät 19. tammikuuta 2015 Jemenin pääministerin asuintalon ja ampuivat kohti hänen saattuettaan. Helmikuussa huthit ilmoittivat hajottavansa parlamentin ja ottavansa maan johdon hallintaansa. Parlamentin tilalle perustettiin kansallisneuvosto.


title: Huthit

text: Huthikapinan katsotaan muuttuneen sisällissodaksi maaliskuussa 2015 sen jälkeen, kun he syrjäyttivät presidentti Abdrabuh Mansur Hadin. Sisällissodassa huthit ja Salehin joukot sotivat hallitusta vastaan. Hallitusta tukee Saudi-Arabian muodostama kymmenen maan liittouma sekä Yhdysvallat.


title: Voúla

text: Voúla () on Kreikan kaupunki sekä samanniminen Vári-Voúla-Vouliagménin kunnan kunnallisyksikkö (Δημοτική Ενότητα Βούλας, "Dimotikí Enótita Voúlas") ja entinen itsenäinen kunta. Se sijaitsee Itä-Attikan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 28 364 (vuonna 2011). Voúla on Vári-Voúla-Vouliagménin kunnan kuntakeskus.


title: Voúla

text: Voúla sijaitsee Saroninlahden rannalla noin 15 kilometriä Ateenan keskustasta etelään ja se on käytännössä Ateenan esikaupunki. Voúla oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vári-Voúla-Vouliagménin kunnaksi yhdessä Várin ja Vouliagménin kanssa, jolloin se muuttui uuden kunnan kunnallisyksiköksi.


title: Ymittós (kaupunki)

text: Ymittós () on Kreikan kaupunki sekä samanniminen Dáfni-Ymittóksen kunnan kunnallisyksikkö (Δημοτική Ενότητα Υμηττού, "Dimotikí Enótita Ymittoú") ja entinen itsenäinen kunta. Se sijaitsee Keski-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 10 715 (vuonna 2011).


title: Ymittós (kaupunki)

text: Ymittóksen kaupunki sijaitsee noin kolme kilometriä Ateenan keskustasta kaakkoon ja se on Ateenan esikaupunkialuetta. Se on saanut nimensä Ymittós- eli Hymettos-vuoresta, joka sijaitsee kaupungin itäpuolella. Ymittós oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Dáfni-Ymittóksen kunnaksi yhdessä Dáfnin kanssa, jolloin se muuttui uuden kunnan kunnallisyksiköksi.


title: Ymittós (kaupunki)

text: Ymittóksen kunnan pinta-ala oli vain 0,975 neliökilometriä ja se oli vuoden 2011 uudistusta edeltäneistä kunnista alueeltaan toiseksi pienin (Néa Chalkidónan jälkeen).


title: Lander

text: Lander on seuraavien henkilöiden sukunimi:


title: Bernhard Landtman

text: Bernhard Landtman (17. marraskuuta 1916 Helsinki – 9. toukokuuta 1979 Helsinki) oli suomenruotsalainen lastenlääkäri ja professori.


title: Bernhard Landtman

text: Landtmanin isä oli sosiologi, professori Gunnar Landtman, äiti Alice o.s. Junnelius ja puoliso vuodesta 1950 Brita Namiko Thune. Ylioppilaaksi Landtman tuli 1934 ja valmistui lääketieteen lisensiaatiksi 1943. Hän väitteli tohtoriksi Helsingin yliopistossa vuonna 1944 ja hoiti yliopiston lastentautiopin henkilökohtaista ylimääräistä professuuria 1961–1979. Hänen tutkimusalaansa olivat lasten synnynnäiset sydänviat. Landtman julkaisi pediatriikan alalta noin 150 tieteellistä kirjoitusta.


title: A. P. Arvelo

text: Armas Pietari Arvelo, sukunimi vuoteen 1906 "Achrén" (29. kesäkuuta 1886 Uskela – 13. lokakuuta 1966 Helsinki) oli suomalainen vankeinhoitolaitoksen ylijohtaja.


title: A. P. Arvelo

text: Arvelon vanhemmat olivat maanviljelijä Magnus Achrén ja Johanna Kristina Ahlfors. Hän pääsi ylioppilaaksi Turun reaalilyseosta 1906 ja opiskeli Helsingin yliopistossa suorittaen alemman ja ylemmän hallintotutkinnon 1911 ja oikeustutkinnon 1913. Arvelo sai varatuomarin arvon 1916.


title: A. P. Arvelo

text: Arvelo oli Suomen senaatin palveluksessa 1911–1917, vankeinhoitohallituksen kanslistina 1917, senaatin kanslistina 1918 ja vankeinhoitohallituksen ja vankeinhoitoviraston ylijohtajana 1920–1945. Viimeksi Arvelo oli Helsingin panttilainakonttorin toimitusjohtajana 1946–1959. Hän oli vankilaoikeuden puheenjohtajana 1932–1945, Suomen Vankeusyhdistyksen johtokunnan puheenjohtajana 1920–1932 sekä useiden valtion komiteoiden puheenjohtajana. Arvelo oli myös Uudenmaan läänin vaalipiirin keskuslautakunnan puheenjohtajana 1936–1948.


title: A. P. Arvelo

text: Arvelo oli naimisissa 1913–1959 kansakoulunopettaja Lempi Ihanelma Lehtiön (k. 1959) kanssa. Heidän tyttärensä oli näyttelijä Ritva Arvelo ja poikansa puunsuojausalan uranuurtaja metsänhoitaja, ekonomi Teppo K. Arvelo (1916–2003).


title: A. P. Arvelo

text:
Nimellä "A. P. Arvelo":
Nimimerkillä "Lakimies":


title: Kylmyyspuoliaavikko

text: Kylmyyspuoliaavikko ("polaaripuoliaavikko") on kylmyysaavikkoa hieman kasvirikkaampi, mutta silti kitukasvuinen tundratyyppi. Kasvillisuus kasvaa laikkuina kiven, soran tms. päällä. Kylmyyspuoliaavikoita esiintyy mm Huippuvuorilla ja Kanadan Arktisilla saarilla. Kylmyyspuoliaavikolla kasvaa muun muassa lapinvuokkoa "Dryas octopetala"a.


title: Kylmyyspuoliaavikko

text: Yleensä kylmyyspuoliaavikolla tarkoitetaan yläarktisen tundran eteläosaa tai keskiarktisen tundran kuivia alueita. Cavm-luokituksessa vyöhykkeen C kuivat alueet ja vyöhyke B ja kasvityyppi P1, suikerotundra.


title: Ihminen (täsmennyssivu)

text: Ihminen tai ihmiset voi viitata esimerkiksi seuraaviin:


title: Bruno Breitholtz

text: Bruno Vilhelm Breitholtz (3. joulukuuta 1870 Hämeenlinna – 21. tammikuuta 1920 Helsinki) oli suomalainen vankeinhoitolaitoksen ylijohtaja.


title: Bruno Breitholtz

text: Breitholtzin vanhemmat olivat maanmittauskonttorin sihteeri Petter Wilhelm Breitholtz (1842–1901) ja Maria Charlotta Lindqvist (1844–1881). Hän pääsi ylioppilaaksi Haminan lyseosta 1889 ja opiskeli Helsingin yliopistossa suorittaen kameraalitutkinnon 1894 ja ylemmän hallintotutkinnon 1895.


title: Bruno Breitholtz

text: Breitholtz toimi vankeinhoitovirkamiehenä ja hän oli Viipurin lääninvankilan johtajana 1900–1914, Helsingin köyhäinhoitohallituksen toimitusjohtajana 1914–1917, vankilantarkastajana 1917–1918 sekä vankeinhoitohallituksen ylijohtajana 1918–1920.


title: Bruno Breitholtz

text: Breitholtz oli naimisissa vuodesta 1908 Hellin Elsa Tarhosen (1885–1966) kanssa.


title: Julius Dieckhoff

text: Julius Harald Dieckhoff (27. kesäkuuta 1853 Kakskerta – 9. toukokuuta 1924 Kirkkonummi) oli suomalainen vankeinhoitohallituksen ylijohtaja.


title: Julius Dieckhoff

text: Dieckhoffin vanhemmat olivat lennätinaseman päällikkö Julius Johann Heinrich Dieckhoff ja Fredrika Albertina Westerholm.. Hän pääsi ylioppilaaksi Turun lukiosta 1871 ja opiskeli Helsingin yliopistossa suorittaen oikeustutkinnon 1880. Dieckhoff sai varatuomarin arvon 1882.


title: Julius Dieckhoff

text: Dieckhoff toimi senaatin kanslian kielenkääntäjänä 1882–1883, venäjänkielen kääntäjänä Helsingin maistraatissa 1887–1902 sekä Suomen kenraalikuvernöörin kansliassa 1891–1902, kenraalikuvernöörin kanslian kanslistina ja toimistopäällikön apulaisena 1895–1902 ja vankeinhoitohallituksen ylijohtajana 1902–1906. Hän sai 1893 kollegiasessorin arvon.


title: Elizabeth Holmes

text: Elizabeth Holmes (s. 1984) on yhdysvaltalainen keksijä ja yrittäjä. Hän on Kalifornian Piilaaksossa sijaitsevan Theranos-terveysteknologiayrityksen perustaja. Vuonna 2014 häntä pidettiin maailman nuorimpana naismiljardöörinä. Vielä vuonna 2015 "Forbes" listasi hänet rikkaimmaksi ”Amerikan itse rikastuneista naisista” 4,5 miljardin dollarin omaisuudella. Vuonna 2016, Theranosin ajauduttua skandaaleihin, "Forbes" arvioi Holmesin omaisuuden arvoksi nolla (0) dollaria.


title: Elizabeth Holmes

text: Holmes koki lääkärinvastaanotoilla kammoa neuloilla tehtäviä verikokeita kohtaan, joten hän päätti tehdä asialle jotain. Hän keskeytti opintonsa Stanfordin yliopistossa keksittyään idean halvoista ja pienivolyymisistä verikokeista ja perusti Theranos-yrityksensä vuonna 2003. Siitä lähtien yritys on kehitellyt verikoetta, jota varten tarvitaan vain yksi halpa verinäyte, joka sisältää pari tippaa verta, mutta jonka perusteella Theranosin laboratoriossa pystytään tekemään kattava analyysi potilaan eri sairaustiloista, sen sijaan että tulosten saamiseksi tarvittaisiin useita kalliita verikokeita ja paljon verta. Keksinnöllä on merkitystä erityisesti Yhdysvalloissa, jossa terveydenhoitokulut ovat niin suuret, että ne voivat johtaa jopa vararikkoon.


title: Elizabeth Holmes

text: Theranos keräsi 900 miljoonaa dollaria pääomasijoituksia ja yrityksen arvoksi arvioitiin parhaimmillaan kymmenen miljardia dollaria. Holmes omistaa osakkeista puolet. Theranoksen hallituksessa istuivat muiden muassa Yhdysvaltain entinen puolustusministeri William Perry sekä entiset ulkoministerit George P. Shultz sekä Henry Kissinger.


title: Elizabeth Holmes

text: Syksyllä 2015 The Wall Street Journal kyseenalaisti Theranosin toiminnan. Yrityksen käyttämää niin kutsuttua Edison-tekniikkaa tukevia tutkimuksia ei ole julkaistu tieteellisissä julkaisuissa eikä yritys ole liikesalaisuuteen vedoten suostunut kertomaan, miten se verikokeitaan tekee. Lisäksi tekniikalla saadut tulokset on kyseenalaistettu. Yhdysvaltain lääkevirasto (FDA) ei myöskään ole hyväksynyt tekniikan käyttöä. Vuonna 2016 Theranos sulki verikoelaboratorionsa, mutta jatkoi tuotteidensa kehittelyä. Maaliskuussa 2018 Yhdysvaltain arvopaperimarkkinaviranomainen SEC nosti Holmesia vastaan syytteet ”massiivisesta petoksesta”.


title: Elizabeth Holmes

text: Holmesin elämästä on tekeillä elokuva, jossa Jennifer Lawrence esittää Holmesia.


title: Parhaan äänityksen Jussi

text: Parhaan äänityksen Jussi oli yksi suomalaisen elokuva-alan Jussi-palkinnoista, jota jakoi Filmiaura. Palkintoa jaettiin vuosina 1980–1991.


title: Joukkohysteria

text: Joukkohysterialla tai massahysterialla tarkoitetaan sosiologiassa ja psykologiassa jotain useamman ihmisen kokemaa harhakuvitelmaa tai käytösmallia, joka voi levitä yhteisössä varsin nopeastikin.


title: Joukkohysteria

text: Massahysteria voi esimerkiksi alkaa keskeltä suurta väkijoukkoa kun yksi henkilöistä luulee paikalla olevan pommin. Kauhu leviää nopeasti väkijoukon läpi, ja ihmiset alkavat kauhuissaan juosta pakoon, jopa talloen ja vammauttaen muita ihmisiä. Ihminen alkaa toimia vaiston varassa, eikä ala kyseenalaistamaan pommin olemassaoloa.


title: Joukkohysteria

text: Tansaniassa tiedetään 20 oppilaan joukkopyörtymistapaus, jossa 20 oppilasta pyörtyi kesken loppukokeen. Ilmiölle haettiin selitystä mm. yliluonnollisista ilmiöistä, mutta todennäköisempi syy lienee ahdistus. Oppilaiden pyörtyminen sai näin aikaan ketjureaktion.


title: Joukkohysteria

text: Lääketieteessä termillä tarkoitetaan ilmiötä, jossa useampi henkilö luulee kärsivänsä jostain oireesta. Jopa tuhansia täysin terveitä ihmisiä saattaa hakeutua hoitoon taudin vuoksi, joka ei edes voisi tarttua ihmiseen. Joukkohysterian ehkäisyssä asianmukainen tiedotus on usein tärkeässä roolissa.


title: Jussi-palkinnot 1986

text: Jussi-palkinnot 1986 jaettiin 7. helmikuuta 1986 järjestetyssä jakotilaisuudessa ravintola Vanha Polissa Helsingissä. Palkinnot jaettiin elokuville, jotka olivat saaneet ensi-iltansa vuonna 1985.


title: Océane Dodin

text: Océane Dodin (s. 24. lokakuuta 1996 Lille) on ranskalainen tennispelaaja. Parhaimmillaan hän on ollut kaksinpelissä WTA-listan sijalla 93 syyskuussa 2016. Hän on voittanut urallaan yhden WTA-turnauksen kaksinpelissä. Grand Slam -debyyttinsä hän teki vuoden 2015 Australian avoimissa.


title: Océane Dodin

text: Marraskuussa 2014 Dodin pääsi WTA 125K -turnauksen välieriin Limoges'ssä, jossa hän hävisi Kristina Mladenovicille. Ensimmäisen WTA-turnausvoittonsa hän saavutti syyskuussa 2016 pelatussa Quebecin turnauksessa, jonka loppuottelussa hän voitti Lauren Davisin. Voiton myötä Dodin nousi ensimmäistä kertaa maailmanlistalla sadan parhaan joukkoon.


title: Odil Ahmedov

text: Odil Alimzhanovitš Ahmedov (s. 25. marraskuuta 1987 Namangan, Uzbekistanin SNT) on uzbekistanilainen jalkapalloilija, pelipaikaltaan keskikenttäpelaaja. Hän edustaa Venäjän valioliigassa pelaavaa FK Krasnodaria.


title: Odil Ahmedov

text: Maajoukkuetasolla Ahmedov edustaa kotimaansa Uzbekistanin maajoukkuetta, jonka paidassa hän debytoi lokakuussa 2007 harjoitusottelussa Taiwania vastaan. Ahmedov on valitti kahdesti Uzbekistanin vuoden jalkapalloilijaksi, vuosina 2009 ja 2011.


title: Kevin Kampl

text: Kevin Kampl (s. 9. lokakuuta 1990 Solingen, Saksa) on saksalaissyntyinen slovenialainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa Borussia Dortmundia, jonne siirtyi tammikuussa 2015 itävaltalaisesta Red Bull Salzburgista arviolta noin kymmenen miljoonan euron siirtosummalla.


title: Kevin Kampl

text: Maajoukkuetasolla Kampl edustaa vanhempiensa kotimaan Slovenian maajoukkuetta.


title: Huthikapina

text: Huthikapina, myös "Jemenin šiialevottomuudet", oli sisällissota Jemenin pohjoisosissa. Kapina alkoi huthien uskonnollisen johtajan Hussein al-Huthin protestiliikkeestä, joka vastusti Jemenin hallinnon hyviä suhteita Yhdysvaltoihin. Kapinalliset saivat tammikuussa 2015 Jemenin pääkaupungin Sanaan haltuunsa ja hajoittavat parlamentin helmikuussa, mistä alkoi Jemenin sisällissota.


title: Huthikapina

text: Huthit ovat zaidilaista šiialaisuuden suuntausta noudattavia muslimeja. Zaidilaiset imaamit hallitsivat Pohjois-Jemeniä lähes 1 000 vuotta aina vuoteen 1962 saakka. Sittemmin hutheja on syrjitty, koska heidät koettiin uhkana uudelle hallinnolle. Vuonna 2004 Hussein al-Huthi aloitti protestiliikkeen Jemenin hallitusta vastaan. Syynä oli hallituksen läheiset suhteet Yhdysvaltoihin. Liike aloitti Saadan maakunnassa aseellisen kapinan, jonka tarkoitus oli hallituksen kaataminen. Hussein al-Huthi sai surmansa taisteluissa syyskuussa 2004, mutta hänen seuraajansa jatkoivat taisteluja.


title: Huthikapina

text: Kapinalliset alkoivat kutsua itseään hutheiksi liikkeen perustajan mukaan. Liikkeen johtohahmoksi on noussut Husseinin veli Abdul-Malik al-Huthi. Hänen isästä Badreddin al-Huthista on tullut huthilaisten hengellinen johtaja. Huthit taistelivat hallitusta vastaan vuoteen 2010 saakka, jolloin osapuolet sopivat tulitauosta. Tulitauko ei kuitenkaan pitänyt ja Saudi-Arabia on tukenut hallituksen joukkoja pommittamalla kapinallisia.


title: Huthikapina

text: Huthit osallistuivat näkyvästi Jemenin vallankumoukseen vuonna 2011. Vallankumouksen jälkeisen valtatyhjiön myötä huthit ovat saaneet laajoja alueita haltuunsa. Avainasemassa huthien nousulle on ollut vallankumouksessa syrjäytetyn Jemenin entisen presidentti Ali Abdullah Salehin tuki. Osa Jemenin armeijan joukoista on edelleen uskollisia Salehille.


title: Huthikapina

text: Syyskuussa 2014 huthit saivat Jemenin pääkaupungin Sanaan haltuunsa. Kapinalliset piirittivät 19. tammikuuta 2015 Jemenin pääministerin Khalid Bahahin asuintalon ja ampuivat kohti hänen saattuettaan. Helmikuussa huthit ilmoittivat hajottavansa parlamentin ja ottavansa maan johdon hallintaansa. Parlamentin tilalle perustettiin kansallisneuvosto.


title: Huthikapina

text: Presidentti Abdrabuh Mansur Hadi pakeni Adeniin ja julisti sen maaliskuussa 2015 Jemenin uudeksi pääkaupungiksi. Hadin kannattajat ja Huthit ovat jatkaneet taisteluita maan hallinnasta.


title: K. H. Pentti

text: Kaarle Henrik Pentti (14. kesäkuuta 1918 Hyvinkää – 29. joulukuuta 2014 Helsinki) oli suomalainen yritysjohtaja ja Lemminkäisen taustavaikuttajana sen voimahahmo. Hän oli sotilasarvoltaan everstiluutnantti ja hänelle oli myönnetty teollisuusneuvoksen arvonimi. Pentti oli muun muassa Shellin operatiivinen johtaja, Neste Oy:n varatoimitusjohtaja ja Lemminkäinen Oy:n hallituksen puheenjohtaja.


title: K. H. Pentti

text: K. H. Pentin isä oli "Uuden Suomen" päätoimittaja S. J. Pentti, jolta hän omaksui maailmankatsomuksensa. Hänen äitinsä oli Lotta Svärd -järjestön johtaja Helmi Arneberg-Pentti. Lemmikäisen omistajiin kuuluneet Erkki J. Pentti ja vuorineuvos Heikki Pentti olivat K. H. Pentin poikia.


title: K. H. Pentti

text: Pentti opiskeli Teknillisessä korkeakoulussa mutta talvisota keskeytti opinnot. Sen jälkeen hän opiskeli Kadettikoulussa ja valmistui sieltä 1941. Insinööriksi ja ekonomiksi hän valmistui 1947. Työuransa aluksi hän työskenteli paperiteollisuudessa, sitten öljyteollisuudessa. Hän sai monia tunnustuksia, muun muassa hänet vihittiin tekniikan ja sotatieteiden kunniatohtoriksi. Pentti nimitettiin Lemminkäisen hallitukseen vuonna 1956 toimittuaan sitä ennen kaksi vuotta yhtiön tilintarkastajana. Hän oli yhtiön edesmenneen pääomistajan Oskari Vilamon vävy ja hallituksen puheenjohtajana toimi tuolloin hänen lankonsa Erkki Vilamo. Vuonna 1959 hänen puolisostaan Eva Vilamo-Pentistä tuli yhtiön suurin osakkeenomistaja ja K. H. Pentti nimitettiin hallituksen puheenjohtajaksi. Hän työskenteli samaan aikaan myös Yhtyneille Paperitehtaille. Pentti säilytti asemansa Lemminkäisessä myös erottuaan Eva Vilamosta. Hän jätti paikkansa Lemminkäisen hallituksessa intressiristiriidan vuoksi vuonna 1966 tultuaan Neste Oy:n kaupalliseksi johtajaksi, sillä Lemminkäinen osti kaiken käyttämänsä bitumin Nesteeltä.


title: K. H. Pentti

text: Penttiä pidettiin mahdollisena ehdokkaana Nesteen toimitusjohtajaksi Uolevi Raaden jälkeen, mutta häntä ei koskaan nimitetty tähän tehtävään. Sen sijaan hän palasi vuonna 1977 Lemminkäisen hallituksen puheenjohtajaksi, mistä tehtävästä jäi eläkkeelle vuonna 1994. Yhtiön toimitusjohtajana oli vuodesta 1983 hänen poikansa Heikki Pentti.


title: K. H. Pentti

text: Pentti pelasi nuorena pesäpalloa HPL:n edustusjoukkueessa 1938–1941, 1943 ja 1945–1947 etukenttäpelaajana. Joukkue voitti Suomen mestaruuden 1938 ja pelasi Itä-Länsi-ottelussa 1943. Lisäksi Pentti oli mukana voittamassa kolmea ikämiesten Suomen mestaruutta. Pentti istui HPL:n johtokunnassa vuonna 1937. Hän pelasi pääsarjatasolla myös jääkiekkoa, koripalloa, jalkapalloa ja maahockeyta. Lisäksi hän soitti käyrätorvea.


title: Just Good Old Rock and Roll

text: Just Good Old Rock and Roll on The Electric Prunesin viides albumi vuodelta 1969.


title: Stockholm ’67

text: Stockholm ’67 on The Electric Prunesin ensimmäinen livealbumi.


title: Terra incognita (täsmennyssivu)

text: Terra incognita voi tarkoittaa ainakin seuraavia:


title: Pauli Hauta-aho

text: Pauli Hauta-aho (s. 1982) on The Blankon kitaristi-laulaja sekä yhtyeen johtohahmo. Lisäksi hän soittaa Leningrad Cowboys-yhtyeessä kitaraa. Lisäksi hän toimii nykyään myös Apulanta-yhtyeen isommilla keikoilla kitaristina. Hauta-aho valittiin 2010 YleX:n äänestyksessä Suomen toiseksi parhaaksi kitaristiksi.


title: Pauli Hauta-aho

text: Huhtikuussa 2016 Hauta-aho toimi avustavana kitaristina Apulanta - yhtyeen Kunnes siitä tuli totta - konserttisalikiertueella. Hän toimi myös Apulanta - yhtyeen avustavana kitaristina kesän 2016 keikoilla.


title: Oskari Salo

text: Oskari Salo (23. syyskuuta 1869 Pori – 27. maaliskuuta 1926 Helsinki) oli suomalainen näyttelijä.


title: Oskari Salo

text: Oskari Salon vanhemmat olivat työnjohtaja Johan Gustaf Pettersson ja Maria Westerlund. Salo erosi Porin lyseosta vuonna 1887 ja liittyi August Aspegrenin Suomalaiseen Kansanteatteriin, jossa hän oli kuusi vuotta. Vuonna 1893 hän siirtyi Suomalaiseen Teatteriin ja työskenteli siellä paitsi näyttelijänä, myös apulaisohjaajana ja kirjastonhoitajana aina kuolemaansa asti.


title: Oskari Salo

text: Salon keskeisiä näyttämötehtäviä olivat muun muassa "Daniel Hjortin" nimiosa, Johanneksen rooli Hermann Sudermannin samannimisessä tragediassa ja professori Oldendorff kappaleessa "Sanomalehtimiehiä". Hän näytteli päärooleja niin ikään näytelmissä "Pikkuhupakko" ja "Onnen tiet". Minna Canthin klassikkonäytelmässä "Anna Liisa" hän tulkitsi Johanneksen osan ja näytelmässä "Pohjalaisia" hänet nähtiin vallesmannin roolissa.


title: Etelä-Jemenin konflikti

text: Etelä-Jemenin konflikti on Jemenin hallinnon ja useista ryhmistä koostuvan Etelä-Jemenin liikkeen välinen matalatempoinen konflikti. Etelä-Jemenin liike haluaa enemmän autonomiaa tai jopa itsenäistymisen Etelä-Jemenin alueelle.


title: Etelä-Jemenin konflikti

text: Etelä- ja Pohjois-Jemen yhdistyivät vuonna 1990. Valtioilla on kuitenkin erilaiset taustat. Pohjois-Jemen itsenäistyi Osmanien valtakunnasta vuonna 1918, kun taas Etelä-Jemen oli Iso-Britannian siirtomaa vuoteen 1967 saakka. Etelä-Jemenistä tuli itsenäistyttyään sosialistinen valtio.


title: Etelä-Jemenin konflikti

text: Etelä-Jemen yritti vielä irroittautua Jemenistä vuoden 1994 sisällissodassa, mutta hallinnon asevoimat tukahduttivat itsenäistymisliikkeen nopeasti. Sittemmin alueiden varallisuus- ja tuloerot ovat kasvaneet huomattavasti pohjoisen hyväksi, vaikka etelässä on suuremmat luonnonvarat.


title: Etelä-Jemenin konflikti

text: Vuonna 2007 armeijan entiset upseerit vaativat parempia eläkkeitä ja töitä, mistä alkoivat laajamittaiset protestit ympäri Etelä-Jemeniä. Protestoijat vastustivat öljytulojen karkaamista pohjoiseen, hallinnon korruptiota sekä alueen suurtyöttömyyttä. Protestit eskaloituivat konfliktiksi vuonna 2009, kun hallituksen joukot avasivat tulen mielenosoitusta vastaan.


title: Etelä-Jemenin konflikti

text: Konfliktin molemmat osapuolet ovat syyllistyneet väkivaltaan, ja Jemenin vallankumous syvensi konfliktia. Etelä-Jemenin liike boikotoi Jemenin presidentin vaaleja 2012 eikä suostunut rauhanneuvotteluihin seuraavana vuonna.


title: Separaatio

text: Separaatio, eristäytyminen: Eristäytyessään vähemmistökulttuurin edustaja korostaa vain omaa kulttuuriaan hyläten valtakulttuurin täysin. Separaatiota esiintyy valtiotasolla sekä yhteisöjen ja maahanmuuttajien keskuudessa esimerkiksi oman kielen ja kulttuurin korostamisena.


title: Pauli Vahtera

text: Pauli Juhani Vahtera (s. 28. elokuuta 1949 Pertteli) on suomalainen taloushallinnon ja kirjanpidon asiantuntija, joka tunnetaan sähköisen, paperittoman tiliote tositteena -kirjanpitojärjestelmän keksijänä. Vuodesta 2002 hän on keskittynyt yrittäjyyden edistämiseen Suomessa sekä yrityksensä että yleisen kansalaisaktiivisuuden kautta.


title: Pauli Vahtera

text: Vahtera kirjoitti ja ajoi läpi paperittoman kirjanpidon lakitekstit ja niihin liittyvät viranomaisohjeet 1990-luvulla. Säännökset mahdollistivat taloushallinnon pitämisen kokonaan internetissä. Hänen suunnittelemansa, vuonna 2001 Suomessa asiakaskäyttöön otettu ProCountor-järjestelmä oli Euroopan ensimmäinen verkossa toimiva sähköinen tilitoimistopalvelu. Paperitonta kirjanpitoa vastustettiin alkuun laajasti, ja Vahtera joutui taistelemaan asian puolesta tekemällä selvityksiä viranomaisille, luennoimalla sadoissa tilaisuuksissa Suomessa ja kirjoittamalla kymmeniä artikkeleita.


title: Pauli Vahtera

text: Euroopan Unionin komissio teki vuonna 2000 esityksen arvonlisäverodirektiivistä, joka olisi tehnyt Suomessa käyttöön otetut sähköisen taloushallinnon menetelmät laittomiksi. Vahteran panos oli komission edustajien mukaan ratkaiseva kun ehdotus muutettiin vastaamaan Suomen käytäntöjä.


title: Pauli Vahtera

text: Vahtera valmistui kauppatieteiden kandidaatiksi 1977 ja suoritti KHT-tilintarkastajatutkinnon 1979.


title: Pauli Vahtera

text: Vahtera oli Suomen ensimmäinen CISA-tilintarkastaja(Certified Information Systems Auditor) vuonna 1979. Hän aloitti Salon Seudun Tilikeskus Oy:ssä vuonna 1968 ja 1970 systeemisuunnittelijana Keskusosuusliike Hankkijassa Helsingissä.


title: Pauli Vahtera

text: Vuonna 1974 Vahtera aloitti Helsingin Osakepankissa ja teki pankille uuden kirjanpitojärjestelmän, joka valmistui vuonna 1976. Hän siirtyi tilintarkastustoimistoon, nykyiseen KPMG Oy:öön vuoden 1976 syksyllä. Hän aloitti Suomessa uudessa ammatissa, atk-tilintarkastajana. Laskentatoimen ja atk:n yhdistämisestä oli työtä, koska vuoropuhelu atk-järjestelmien tekijöiden ja kirjanpitäjien välillä oli puutteellista ja lainsäädäntö ja lakien tulkinta vaatimattomalla tasolla. Vuoden 1986 alusta hän siirtyi Tilintarkastajien Oy:n KHT-tilintarkastajaksi ja osakkaaksi. Vuonna 2002 hän siirtyi yrittäjäksi ja on siinä keskittynyt pienten yritysten tilintarkastukseen, verosuunnitteluun ja yritysjärjestelyihin.


title: Pauli Vahtera

text: Vahteran ensimmäinen julkaistu kirjoitus julkaistiin Kuluttaja-lehdessä, kun hän oli 13-vuotias. Hän on kirjoittanut lukuisiin suomalaisiin lehtiin kuten helsingin Sanomiin, Kauppalehteen, Lakimiesuutisiin ja Länsi-Savoon. Vahtera kirjoitti Tilintarkastus-Revision-lehteen 1988-1992 kolumneja nimimerkillä WHT-GGR, kunnes siirtyi 1993 Tilisanomat-lehteen, johon hän on kirjoittanut kolumnin lehden jokaiseen numeroon. Kaikki yhteensä 130 kirjoitusta on julkaistu myös verkossa. Aluksi kirjoitukset julkaistiin nimimerkillä Reviisori. Hän kirjoitti yrittäjyydestä myös e-kirjan 2011. Vahtera aloitti Iltalehden blogistina vuonna 2010, jossa hän on kirjoittanut paljon maahanmuuttokriittisiä tekstejä.


title: Pauli Vahtera

text: Vahteran kirjoituksia on julkaistu myös Britanniassa (Computer Audit Journal 1996), Japanissa (The Center for Financial Industry Information Systemsin julkaisusarja 1994, japaniksi), Kolumbiassa (Contadores-lehti 1994), Saksassa (vuosikirjassa The Taxpayer and the Electronic Age 1999) ja Yhdysvalloissa (EDP Audit, Control and Security 1991). Ulkomailta tullut kiinnostus suomalaiseen taloushallintoon sai Vahteran perustamaan verkkokaupan Effective Accounting Bookstore (1996-2002), joka myi kirjaa ”Internet and EDI in Effective Accounting” 35 maahan.


title: Pauli Vahtera

text: Hän on kirjoittanut yksin tai työryhmissä 27 kirjaa, joista tärkeimmät ovat "Atk-toiminnan sisäinen tarkkailu" (Ekonomia-sarja, 1984), "Automatisoitu kirjanpito" (omakustanne, 1991), "Tehokas maksujen hallinta, Tiliote tositteena" (Tilintarkastajien Kustannus Oy, 1993), "Paperiton kirjanpito" (Tilintarkastajien Kustannus Oy, 1998) ja "Elämää Hiiden kylässä 1949–1964" (omakustanne, 2006).


title: Pauli Vahtera

text: Vahtera oli 20 vuoden ajan YLEn ajankohtaisohjelmien toimitusten ulkopuolisena taustatoimittajana muun muassa ohjelmissa "A-studio, A-piste, Ajankohtainen kakkonen, A-mok, MOT" ja "Tervo & Päivärinta". Hän muun muassa selvitti, miten pörssiyhtiö Aspo kaapattiin (MOT, 7.4.1997). Hän käynnisti 2008 vaalirahakohun yhdistelemällä netistä kerättyjä tietoja vaalirahakorruptioon. Ns. lautakasaohjelmassa esitetyt selvitykset tonttien hintojen nostattamisesta ja Nuorisosäätiön rahan käytöstä perustuivat hänen selvityksiinsä (tekijä mainittu ohjelman alkuteksteissä, Elävä arkisto).


title: Pauli Vahtera

text: Vahtera syntyi ja kasvoi Perttelin Hiiden kylässä. Vahtera harrastaa matkailua ja maratonia.


title: Pauli Vahtera

text: Vahteran aviopuoliso menehtyi 1999. Avioliitosta on kolme poikaa, joista kaksi on Waardenburgin oireyhtymän takia kuuroja. Pauli Vahtera asuu osa-aikaisena Ristiinassa.


title: Pyromelliittihappo

text: Pyromelliittihappo (CHO) on aromaattinen tetrakarboksyylihappo eli neljä karboksyyliryhmää sisältävä karboksyylihappo. Yhdistettä voidaan käyttää laboratoriokemikaalina ja polymeerien valmistamiseen.


title: Pyromelliittihappo

text: Huoneenlämpötilassa pyromelliittihappo on valkoista kiteistä ainetta, josta tunnetaan myös dihydraatti. Yhdiste liukenee jossain määrin veteen ja paremmin orgaanisiin liuottimiin kuten etanoliin ja dimetyyliformamidiin. Pyromelliittihappo on tetraproottinen heikko happo ja sen pK-arvot ovat: pK 1,9, pK 2,9, pK4,5 ja pK 5,6. Kuumennettaessa pyromelliittihappoa siitä muodostuu pyromelliittihappodianhydridiä.


title: Pyromelliittihappo

text: Pyromelliittihappoa voidaan valmistaa kuumentamalla melliittihappoa kaliumvetysulfaatin tai rikkihapon läsnä ollessa. Nykyään käytetyin tapa on kuitenkin dureenin hapetus typpihapon, kromihapon tai kaliumpermanganaatin avulla. Hapetukseen on kehitetty myös nestefaasiprosesseja, joissa katalyyttinä toimii mangaanin, koboltin ja bromin muodostama systeemi.


title: Pyromelliittihappo

text: Pyromelliittihappoa voidaan käyttää sen anhydridien valmistamiseen. Muita käyttökohteita ovat korkeita lämpötiloja hyvin sietävien polyimidipolymeerien valmistus, joita muodostuu pyromelliittihapon tai sen diestereiden reagoidessa diamiinien kanssa. Lisäksi yhdistettä voidaan käyttää laboratoriokemikaalina.


title: Heikki Puhakainen

text: Heikki Puhakainen on suomalainen kosketinsoittaja, joka on soittanut My First Band -yhtyeessä sekä Sara Nunesin taustalla. Lisäksi hän kuuluu Jenni Vartiaisen kiertuekokoonpanoon. Hän on soittanut myös muun muassa Palefacen Helsinki – Shangri-La -albumilla.


title: Heikki Puhakainen

text: Vuoden 2017 keväästä lähtien Puhakainen toimii MTV3:n "BumtsiBum!" -ohjelman toisena vakiokapteenina.


title: Ben Stein

text: Benjamin Jeremy ”Ben” Stein (s. 25. marraskuuta 1944 Washington, USA) on yhdysvaltalainen kirjailija, juristi, näyttelijä sekä poliittisten ja talousasioiden kommentaattori. Hän saavutti aluksi menestystä kirjoittamalla puheita Yhdysvaltain presidenteille Richard Nixonille ja Gerald Fordille. Myöhemmin hän siirtyi viihteeseen, ja hänestä tuli näyttelijä, koomikko ja Emmy-palkittu visailuohjelman juontaja.


title: Ben Stein

text: Steinin isä oli ekonomisti ja kirjailija Herbert Stein, joka työskenteli Valkoisessa talossa Richard Nixonin aikana.


title: LGT

text:
LGT Group (myös: LGT-bank, ent. The Liechtenstein Global Trust) on yksityisomistuksessa oleva pankki ja rahalaitos, joka on suoraan Liechtensteinin ruhtinasperheen omistuksessa. Se on Euroopan suurin perheyrityksenä toimiva rahalaitos. Sen omistaa
Liechtensteinin prinssin säätiö (Prince of Liechtenstein Foundation). Yrityksen toimitusjohtajana toimii prinssi Maximilian von und zu Liechtenstein ja hallituksen puheenjohtajana prinssi Philipp von und zu Lichtenstein.
Vuoden 2013 tilinpäätöksen mukaan yrityksen varat olivat 110,7 miljardia Sveitsin frangia (n.109,48 miljardia euroa). Samana vuonna yritys oli Standard & Poor'sin luottoluokituksessa kategoriassa A+.


title: LGT

text:
LGT:n pääkonttori sijaitsee Liechtensteinin pääkaupungissa Vaduzissa. Yrityksessä työskentelee n. 1950 työntekijää ja sillä on konttoreita yli 20:ssa maassa levittäytyneenä Aasiaan, Eurooppaan, Lähi-itään, Pohjois-Amerikkaan ja Etelä-Amerikkaan.
LGT operoi eri sektoreilla, esim. LGT Private Banking palvelee yksityisasiakkaita omaisuusasioissa.
ja LGT Capital Partners hoitaa vaihtoehtoisia sijoitusrahastoja. LGT Capital Partnersilla on yli 40 miljardin dollarin sijoitukset sijoitusrahastoihin, hedge-rahastoihin sekä pääomasijoituksiin.


title: LGT

text: Saksan salainen palvelu BND:n osti vuonna 2008 eräältä entiseltä LGT-pankin työntekijältä 4 miljoonalla eurolla tiedostoja, jotka paljastivat lukuisten rikkaiden saksalaisten veronkiertotoimintaa Luxemburgin veroparatiisissa.


title: LGT

text: Saksan veroviranomaiset tekivät saatujen tietojen perusteella lukuisia syytetoimia mm. LGT-pankkia kohtaan. BND:n saamien asiakirjojen mukaan monet saksalaiset yksityishenkilöt olivat piilottaneet varojaan Liechtensteinin veroparatiisiin rekisteröidyn LGT-pankin kautta.


title: LGT

text: LGT-pankki joutui maksamaan 46 miljoonan euron sakot, jonka lisäksi 45:lle pankin henkilökuntaan kuuluvalle työntekijälle lankesi 3,6 miljoonan euron sakot.


title: LGT

text: Skandaalia pidettiin Saksan historian suurimpana veronkiertoskandaalina.


title: Pohjois-Hervannan koulu

text: Pohjois-Hervannan koulu on Tampereen Hervannassa osoittessa Opiskelijankatu 29 sijaitseva 1.-10.-luokkien yhtenäiskoulu. Koulu on yksi Tampereen yhdeksästä yhtenäiskoulusta. Siellä on musiikkipainotus.


title: Pohjois-Hervannan koulu

text: Pohjois-Hervannan koulussa oppilaita on noin 560 ja opettajia 68. Kanjonin koulun oppilaat tulevat useimmiten Pohjois-Hervannan yläkouluun. Koulun rehtori (vs.) on Ilpo Nybacka ja apulaisrehtori Saara Kudjoi. Pohjois-Hervannan koulu on mukana opetusministeriön kehittäjäkouluhankkeessa.


title: Lapinleimu

text: Lapinleimu tarkoittaa seuraavia:


title: Nicolai Müller

text: Nicolai Müller (s. 25. syyskuuta 1987 Lohr am Main, Saksa) on saksalainen jalkapalloilija, joka edustaa Saksan Bundesliigassa pelaavaa Hamburger SV:tä.


title: Nicolai Müller

text: Müller aloitti uransa TSV Fernfeldin, Eintracht Frankfurtin ja SpVgg Greuther Fürthin juniorijoukkueissa. Ammattilaisuransa hän aloitti SpVgg Greuther Fürthissa, jonka kakkosjoukkueeseen hän siirtyi vuonna 2006 ja edustusjoukkueeseen vuonna 2007. Vuonna 2009 hän oli lainapelaajana SV Sandhausenissa. Vuonna 2011 hän siirtyi 1. FSV Mainz 05:een ja samalla 1. Bundesliigaan. Hamburger SV:ssä hän on pelannut vuodesta 2014.


title: Helsingin Insinöörit HI

text: Helsingin Insinöörit HI ry on ammatillisaatteellinen yhdistys, joka on perustettu vuonna 1919. Helsingin Insinöörit HI ry on Uudenmaan alueella asuvien insinöörien ja rakennusarkkitehtien yhteinen järjestö. Jäseniä yhdistyksessä on noin 12 000. HI on Insinööriliiton liittoyhteisön suurin insinöörien jäsenjärjestö.


title: Helsingin Insinöörit HI

text: Helsingin Insinöörit keskittyy työmarkkinatoimintaan ja insinöörien muuhun edunvalvontaan. Lisäksi yhdistys osallistuu aktiivisesti insinöörikoulutuksen kehittämiseen Metropolia Ammattikorkeakoulussa.


title: Helsingin Insinöörit HI

text: Jäsenistä suurin osa on saanut koulutuksensa teknillisissä oppilaitoksissa tai ammattikorkeakouluissa. Työelämässä he ovat palkansaajina, ammatinharjoittajina sekä yrittäjinä. Palkansaajina jäsenet toimivat työnjohtajista toimitusjohtajiin. Merkittävä osa heistä on erilaisissa asiantuntijatehtävissä. Suurin osa jäsenistä luetaan työtehtäviensä perusteella ns. ylempiin toimihenkilöihin.


title: Helsingin Insinöörit HI

text: Keskeisiä yhdistyksen kautta saatavia jäsenpalveluja ovat:


title: Helsingin Insinöörit HI

text: Jäsenetuja ovat mm. koulutukset, vakuutukset, lakiapu ja vapaa-aikaan liittyvät alennukset. Lisäksi HI järjestää runsaasti verkottumisen tilaisuuksia ja vapaa-ajan toimintaa.


title: Ilkka Lapinleimu

text: Ilkka Juhani Lapinleimu (s. 23. huhtikuuta 1936) on suomalainen tekniikantutkija ja emeritusprofessori. Hän on ollut Oulun yliopiston mekaanisen teknologian professori 1972–1977 ja Tampereen teknillisen korkeakoulun konepajatekniikan professori vuodesta 1977. Hän tutkimusalaansa ovat lastuaminen ja tuotantosolut.


title: Ilkka Lapinleimu

text: Hänen isänsä on Veikko Lapinleimu.


title: Urtekram

text: Urtekram (Urtekram International A/S) on tanskalainen vuonna 1972 perustettu luomutuottesiin ja reilun kaupan tuotteisiin erikoistunut yritys. Sen perustivat skotlantilaissyntyinen luomutuotepioneeri Ronnie McGrail ja hänen tanskalainen vaimonsa Lisbeth Damsgaard.


title: Urtekram

text: Urtekram on vaikuttanut luonnonmukaisuusajattelun leviämiselle vähittäistavarakaupassa etenkin Tanskassa. Nykyisin Urtekram on pohjoismaiden suurin luomutuotetoimija. Urtekram tuottaa ja tuo myös luonnonmukaista kosmetiikkaa ja ruoka-aineallergikoille sopivia elintarvikkeita. Tuotteita myydään luontaistuotekaupoissa ja supermarketeissa kaikkialla Skandinaviassa. Urtekramin suurin asiakas on Tanskan suurin päivittäistavarakauppaketju Coop.


title: Urtekram

text: Toiminta sai ISO 14001 merkinnän toiminnan ympäristöystävällisyydestä. Yrityksen keskeiseen ideologiaan kuuluu myös muiden ympäristömerkkien noudattaminen.


title: Urtekram

text: 1990-luvun laman seurauksena jouduttiin suurin osa yrityksen osakkeista myymään tanskalais-kanadalaiselle miljonäärille Ross Jacksonille ja hänen omistamalleen investointiyritykselle Gaia Groupille. Alkuperäisten omistajien mukaan kyse oli vihamielisestä nurkanvaltauksesta. Osa osakkeista jäi yhä Lisbeth Damsgaardin omistukseen.


title: Gullit Zolameso

text: Gullit Zolameso (s. 2. kesäkuuta 1995 Cabinda, Angola) on angolalaissyntyinen suomalainen jalkapalloilija, joka edustaa Kakkosessa pelaavaa Malmin Palloseuraa. Hän on pelipaikaltaan vasen laitahyökkääjä.


title: Gullit Zolameso

text: Angolasta kymmenenvuotiaana vuonna 2005 Suomeen ja Ylöjärvelle muuttanut Zolameso siirtyi Ylöjärven Ilveksestä Tampereen Ilvekseen vuonna 2009. Miesten edustusjoukkueessa Kakkosessa hän debytoi kaudella 2011 ja saman vuoden kesäkuussa hän teki kaikkien aikojen nuorimpana pelaajana Kakkosessa maalin Musan Salamaa vastaan. Syksyllä Zolameso loukkaantui vakavasti Tikkurilan Palloseuraa vastaan ja teki paluun vasta seuraavana vuonna. Kauden 2012 päätteeksi Ilves nousi Ykköseen.


title: Gullit Zolameso

text: Ensimmäisellä Ykkösen kaudellaan Zolameso teki kaksi maalia 22 ottelussa. Seuraavalla kaudella hän pelasi 15 ottelua maaleitta. Osan kaudesta 2014 Zolameso esiintyi farmisopimuksen turvin Kakkosen Ilves-Kissoissa. Myllykosken Pallon jäätyä ilman liigalisenssiä kaudeksi 2015 Ilves nousi Veikkausliigaan ja Zolameso teki debyyttinsä pääsarjatasolla huhtikuussa 2015 FC Inter Turkua vastaan.


title: Gullit Zolameso

text: Kesäkuussa 2015 Zolameso siirtyi lainalle Kakkosen AC Kajaaniin.


title: Gullit Zolameso

text: Zolameso sai Suomen kansalaisuuden marraskuussa 2013. Vain muutaman päivän päästä hän debytoi alle 18-vuotiaiden maajoukkueessa EM-karsintaottelussa Kazakstania vastaan. Zolameso on pelannut myös alle 15-vuotiaiden maajoukkueessa ennen kansalaisuuden saamista erikoisluvalla.


title: Adrian Zieliński

text: Adrian Edward Zieliński (s. 28. maaliskuuta 1989 Nakło nad Notecią) on puolalainen painonnostaja ja olympiavoittaja. Hän kilpailee 85-kiloisissa. Zieliński edustaa seuratasolla Tarpan Mrocza -seuraa. Zieliński on 170 senttimetriä pitkä ja painaa 85 kilogrammaa.


title: Adrian Zieliński

text: Zieliński voitti olympiakultaa vuoden 2012 kesäolympialaisista Lontoosta yhteistuloksella 385 kilogrammaa. MM-kilpailuista hän on saavuttanut kaksi mitalia, kultaa 2010 ja pronssia 2011. EM-kilpailuista Zieliński voitti kultaa vuonna 2014 isommasta painoluokasta eli 94-kiloisista.


title: Adrian Zieliński

text: Zielińskin pikkuveli Tomasz Zieliński on niin ikään painonnostaja. Nuorempi Zieliński on EM-hopeamitalisti vuodelta 2014, samasta kilpailusta, jonka Adrian Zieliński voitti.


title: Savonlinnan Teatteri

text: Savonlinnan Teatteri (alkuperäiseltä nimeltään Savonlinnan Työväen teatteri) on Savonlinnassa sijaitseva ammattiteatteri, jonka perustamisvuodeksi katsotaan vuotta 1914.


title: Savonlinnan Teatteri

text: Savonlinnan Teatterilla on myös oma nuorisoteatteri Teatteri Hyrrä. Nuorisoteatteri siirtyi osaksi Savonlinnan musiikkiopistoa vuonna 2010.


title: Savonlinnan Teatteri

text: Savonlinnassa nähtiin seuranäytelmiä jo 1850-luvulta alkaen, mutta varsinainen ensimmäinen ammattiteatteriesitys nousi teatterin näyttämölle vuonna 1873. Tuolloin kylpylälaitoksen toiminta ja ensimmäiset oopperajuhlat vilkastuttivat Savonlinnan kulttuuri - ja seuraelämää ja toivat vierailijoita kaupunkiin kulttuuripalveluiden äärelle. Myös vierailevia teattereita, kuten Suomalainen Teatteri (nyk. Suomen Kansallisteatteri) ja Suomen Maaseutunäyttämö vierailivat Savonlinnassa 1890-luvun ja 1900-luvun taitteessa. Tästä innoittuneina ryhdyttiin perustamaan Savonlinnalle omaa teatteria. Lukuisista yrityksistä ehkä merkittävin oli Savonlinnan Työväenyhdistyksen Näytelmäseura, joka perustettiin vuonna 1914.


title: Savonlinnan Teatteri

text: Savonlinnan Työväenyhdityksen Näytelmäseuran sisäiset erimielisyydet jakoivat kuitenkin teatterin kahtia vuonna 1917, jolloin perustettiin toinen työväennäyttämö Nuorten näyttämö. Kahden vuoden jälkeen teatterit kuitenkin päättivät yhdistyä takaisin yhdeksi teatteriksi, ja uudesta teatterista tuli nimeltään Savonlinnan Työväen Teatteri.


title: Savonlinnan Teatteri

text: Vuonna 1923 teatteri kiinnitti ensimmäisen päätoimisen teatterinjohtajan sekä vakituisen näyttelijän. Saman vuoden kesällä aloitettiin kesäteatteritoiminta. Ensimmäinen kesäteatterinäytelmä oli "Tukkijoella", joka nousi teatterikansan suosioon. Tuolloin samoihin aikoihin teatteri erosi myös Työväenyhdistyksestä, joskin Työväenyhdistys jäi teatterin kannatusyhdistykseksi. Vuonna 1927 valtio myönsi teatterille avustuksen. Ehtona avustukselle oli lopullinen ero Työväenyhdistyksestä. Työväenyhdistys lopetti kannatusyhdistystoimintansa, teatterille perustettiin oma uusi kannatusyhdistys ja nimeksi tuli Savonlinnan Teatteri.


title: Savonlinnan Teatteri

text: Vuonna 1955 teatterin tilat muutettiin vanhasta työväentalosta Kisalinnan tiloihin Viiskulmaan, jossa teatteri toimii osittain vielä tänäkin päivänä. Vuonna 1979 Savonlinnan Teatterista tuli täyskunnallinen kaupunginteatteri, jota on vuodesta 2007 ylläpitänyt Savonlinnan Seudun Teatteriyhdistys Ry.


title: Savonlinnan Teatteri

text: Vuonna 2014 tehtiin päätös Savonlinnan Teatterin muuttamisesta Savonlinnasaliin.


title: Tilémachos Chytíris

text: Tilémachos Chytíris (, s. 30. elokuuta 1945 Korfu, Kreikka) on kreikkalainen PASOK-puolueen poliitikko ja runoilija, joka on tehnyt kansainvälistä uraa. Hän opiskeli Pisassa ja Firenzessä, Italiassa.


title: Tilémachos Chytíris

text: Chytíris työskenteli vuosina 1982–1984 Bukarestin suurlähetystössä ja vuosina 1984–1987 Lontoon suurlähetystössä. Hän on ollut PASOKin keskuskomitean jäsen vuodesta 1990.


title: Tilémachos Chytíris

text: Chytíris on julkaissut kuusi runokokoelmaa, joista uusin "Kítrini Skóni" ilmestyi vuonna 2006. Hänen puolisonsa on laulajatar María Farantoúri ja heillä on vuonna 1985 syntynyt poika, Stéfanos.


title: Yrityskaappaus

text: Yrityskaappaus (myös: nurkanvaltaus) on taloustieteen termi, joka tarkoittaa jonkin yrityksen osakkeiden hankkimista tarkoituksena kaapata yrityksen päätäntävalta kokonaan tai hankkia merkittävää vaikutusvaltaa kyseisessä yrityksessä.


title: Yrityskaappaus

text: "Ystävällinen kaappaus" on yrityksen johdon hyväksymä osakkeiden myyntipäätös. Näissä tapauksissa ostaja yleensä tekee ilmoituksen ostotarjouksesta yhtiön hallitukselle. Jos hallitus katsoo, että tarjouksen hyväksyminen palvelee osakkeenomistajia paremmin kuin sen hylkääminen, suosittaa se tarjouksen hyväksymistä osakkeenomistajille.


title: Yrityskaappaus

text: Nurkanvaltaaja eli vihamielinen yrityskaappari pyrkii hankkimaan päätösvaltaa yrityksessä osakkeita ostamalla. Yhtiön johto on haluton myymään tai sulauttamaan toimintoja ulkopuolisen kanssa mutta ostaja pyrkii silti kaikin keinoin hankkimaan osakkeita.


title: Yrityskaappaus

text:
Vihamielinen valtaus voidaan suorittaa monella tavalla. Ostotarjous voidaan tehdä markkinahintaa korkeammalla hinnalla. Tarpeeksi osakkeenomistajia voidaan yrittää suostutella myymään, jolloin saadaan enemmistöpäätös myymisestä. Pörssiyhtiöiden ollessa kyseessä voidaan osakemarkkinoilta ostaa vähitellen yhä enemmän osakkeita ja vähitellen saada määräysvaltaa yhtiössä.
Kaikissa näissä tavoissa yrityksen johto vastustaa hankintaa, mutta se toteutetaan joka tapauksessa.


title: Yrityskaappaus

text: Nurkanvaltaus tuli Suomessa yleiseksi 1980-luvun kasinotalousvuosina. Nurkanvaltauksessa valtaaja hankki pörssiyhtiöstä vähintään kymmenen prosentin erän eli "nurkan". 10 % omistus takasi oikeuden asettaa oma tilintarkastaja ja käytännössä myös paikan hallintoneuvostossa. Nurkka saattoi tuoda myös määräävän aseman. Aktiivisia nurkanvaltaajia olivat pankit kuten SKOP. Ne kiersivät lakimääräisiä sijoitusrajoituksia käyttämällä ostoihinsa bulvaaniyhtiöitä.


title: Yrityskaappaus

text: Nurkanvaltaajien tarkoitus ei välttämättä ollut vallata yhtiötä vaan myydä osakkeet voitolla. Valtaaja kiristi yhtiön vanhoja omistajia uhkaamalla yhtiön toimintaan puuttumisella ja jopa sen sotkemisella, jos he eivät suostuisi ostamaan nurkkaa takaisin ylihintaan. Nurkanvaltaus oli mahdollista, koska pörssin sääntely oli riittämätöntä. Nurkan pystyi valtaamaan salaa, sillä omistusten ilmoittamista ei valvottu. Lunastusrajoja ei ollut, joten nurkkaajat saattoivat ostaa haluamansa määrän osakkeita ilman velvollisuutta lunastaa loput osakkaat ulos.


title: Yrityskaappaus

text: Tunnettuja 1980-luvun nurkanvaltauksen kohteita olivat mm. HOP ja WSOY.


title: Yrityskaappaus

text: Tunnettu esimerkki äärimmilleen viedystä vihamielisestä nurkanvaltauksesta oli Oraclen ostotarjous PeopleSoft-yrityksestä Oracle aloitti tarjoamalla yrityksestä vuonna 2003 ensin 13 miljardia dollaria (n. 11 mrd. euroa). PeopleSoft kieltäytyi. Vuonna 2004 Oracle oli pudottanut tarjouksensa 9,4 miljardiin dollariin (n. 8.12 miljardiin euroon) mutta tästäkin tarjouksesta kieltäydyttiin. Vuonna 2004 onnistui Oracle viimein tarjottuaan 10,4 miljardia dollaria (n. 9 miljardia euroa). Yritys sulautettiin Oraclen emoyritykseen ja noin 6000 eli yli puolet PeopleSoftin 11 000 työntekijästä sai potkut.


title: Yrityskaappaus

text: Yksityinen yritys voi vallata myös julkisen yrityksen. Tällöin kyseeseen tulevat yleensä isot yksityisyritykset, jotka voivat ostaa esimerkiksi valtion infrastruktuuria.


title: Yrityskaappaus

text: Suomessa tällaisen kaupan teki ranskalainen TV-yhtiö TDF, joka osti Digitan vuosina 2000 ja 2005.


title: Yrityskaappaus

text: Monien vaiheiden jälkeen omistajaksi on tullut australialainen pääomasijoitusyhtiö, joka Digitan kauttaa omistaa Suomen koko TV-lähetysverkon. Aiemmin TV-lähetysverkko oli Yleisradion, eli valtion omaisuutta. TDF:n onnistuneen yritysvaltauksen jälkeen päätyi yritys lopulta vuonna 2012 rahastoyhtiölle Australiaan ja on täten yhä edelleen suomalaisen päätäntävallan ulottumattomissa.


title: Yrityskaappaus

text: Digita kerää nykyisin Suomen veronmaksajien varoja lupamaksujen ym. kautta maksamatta itse juurikaan veroja Suomeen. Osa sen voitoista siirtyy Luxemburgin veroparatiisiin.


title: Yrityskaappaus

text: Digitan myyminen eteni ensin siten, että ranskalainen Télédiffusion de France -yhtiö (TDF) sai läpi tarjouksen, jolla se osti vuonna 2000 ensin 49 prosenttia Digitasta 840 miljoonalla markalla eli nykyrahassa noin 180 miljoonalla eurolla. Summa oli aikanaan Yleisradion johdon mielestä hämmästyttävän suuri, sillä se oli noin kaksinkertainen verrattuna siihen mitä Sonera oli tarjonnut.


title: Yrityskaappaus

text: Vuonna 2005 TDF osti loputkin Digitan osakkeet, joten yhteensä Yleisradio sai Digitan myynnistä noin 300 miljoonaa euroa, jota pidetään nykyisin hyvinkin edullisena hintana kokonaisesta TV-verkosta. Suomi joutui sen jälkeen maksamaan lähetysverkon käyttömaksua ulkomaille pystymättä vaikuttamaan siihen millään tavalla. Digita perii verkon käytöstä noin 30–40 prosenttia suurempia maksuja kuin Ruotsissa johtuen Digitan monopoliasemasta Suomessa.


title: Yrityskaappaus

text: Digitan emoyhtiö TDF siirtyi ranskalaisomistuksesta yhdysvaltalaiselle rahastolle. Vuonna 2012 TDF myi Digitan australialaisen Commonwealth Bank of Australian hallitsemalle rahastolle. Kauppahinta oli salainen, mutta uutistoimisto Reutersin mukaan First State Investments -rahasto maksoi Digitasta noin 400 miljoona euroa.


title: Yrityskaappaus

text:
Suomalaisten mediayhtiöiden mielestä Digita on käyttänyt monopoliasemaansa räikeästi hyödykseen keräten ylisuuria maksuja. Oikeuskäsittelyiden jälkeen mediakonsernit MTV, Sanoma, Yle ja Suomen Urheilutelevisio hävisivät kuitenkin jutun.
Suomalaisesta perusinfrastruktuuriyhtiöstä on muodostunut rahastoille erittäin kannattava yritys, jonka tuottoja eri omistajat käyvät vuorollaan rahastamassa. Lisäksi lähes poikkeuksetta omistuksia hallinnoidaan jonkin veroparatiisin kautta.


title: Yrityskaappaus

text: Digitan liikevoittoprosentti on ollut 2000-luvulla 25–47 prosentin tietämillä, kun yleensä jo noin kymmenen prosentin liikevoittoa pidetään erinomaisena. Yhtiön on tuottanut voittoa vuosina 2007–2013 yhteensä yli 180 miljoonaa euroa.


title: Masojärvi

text: Masojärvi on kuivatettu järvi, joka sijaitsee Pirkanmaalla Sastamalan ja Nokian rajalla Mason kylässä. Järvi ja siitä kuivatut suot kuuluvat Kokemäenjoen vesistöön, jossa se sijaitsee Kokemäenjoen alueessa Kuloveden alueen Piimäsjärven valuma-alueeseen.


title: Masojärvi

text: Aikaisempi järvi on kuivatettu niin pieneksi lammeksi, että se voidaan käytännöllisesti pitää kuivattuna. Jäljellä on metsäistä suota, avosuota ja luhtaan verrattavaa kosteikkoa. Avovesialueen pituus on 350 metriä ja parikymmentä metriä leveä. Se on kapeimmillaan vain järvialueen läpi virtaavan joen levyinen. Järveen laskee pelto- ja metsäojat, joista yksi on samalla Paskolammin laskuoja. Läpi virtaava joki kulkee entisen järven pohjaa myöten ja kääntyy Masojärvenkorven halki Mason kylän pelloille. Laskujoen nimi on Masojoki, joka muuttuu keskijuoksulla Viiteriojaksi ja alajuoksulla Kärppälänjoeksi. Nykykartassa alemman altaan kohdalla lukee Masojärvi.


title: Masojärvi

text: Kuivatun järven allas on kuivunut keskeltä metsäksi ja muodostaa siten kaksi syvempää allasta. Kummassakin altaassa on suota ja luhtaa. Jälkimmäiseen luhteikkoon on vuonna 1998 perustettu luonnonsuojelualue, joka kuuluu Natura 2000- verkostoon.


title: Masojärvi

text: Kalmbergin kartastossa järven nimi oli kirjoitettu "Masajärvi". Masojärven vedenpinnan korkeutta laskettiin alemmaksi vuonna 1881. Järven historiallista kokoa voidaan arvioida esimerkiksi vuoden 1856 Kalmbergin kartastossa vertaamalla sen rantaviivaa kartan mittakaavaan. Järvi oli piirretty pitkäksi ja kapaeaksi. Järvi oli kaakossa kapeampi ja luoteessa leveämpi. Keskellä sijaitsi lahdelma, joka työntyi koilliseen. Mikäli järvi on piirretty oikein, olisi se ollut noin kilometrin pituinen ja suurimmillaan 200 metriä leveä.


title: Masojärvi

text: 1960- ja 1970-luvuilla Masojärven laskussa paljastuneet maa-alueet olivat yhteensä 23 hehtaaria.


title: Rudolf Lipschitz

text: Rudolf Lipschitz (14. maaliskuuta 1832 – 7. lokakuuta 1903) oli saksalainen matemaatikko, joka toimi professorina Bonnin yliopistossa vuodesta 1864. Lipschitz tunnetaan erityisesti hänen mukaansa nimetystä Lipschitz-jatkuvuudesta, mutta hän tutki myös lukuteoriaa, analyysiä, differentiaaligeometriaa sekä klassista mekaniikkaa. Hän kirjoitti kirjat "Lehrbuch der Analysis" (Bonn 1877, 1880), "Wissenschaft und Staat" (Bonn 1874), "Untersuchungen über die Summen von Quadraten" (Bonn, 1886) sekä "Bedeutung der theoretischen Mechanik" (Berliini 1876).


title: Kätkemisrikos

text: Kätkemisrikos määritellään Suomen rikoslain 32 luvun 1§:ssä toiminnaksi, jossa joku kätkee, hankkii, ottaa huostaansa tai välittää toiselta rikoksella saatua omaisuutta. Teon tunnusmerkistö poikkeaa eräiltä osin rahanpesusta, josta on samassa rikoslain luvussa säädetty erikseen rangaistukset. Teon maksimirangaistus on yksi vuosi ja kuusi kuukautta vankeutta. Törkeässä tekomuodossa, jolloin kyseessä on erittäin arvokas omaisuus, maksimi on neljän vuoden vankeus.


title: Gabriel Paulista

text: Gabriel Armando de Abreu (taiteilijanimeltään Gabriel Paulista tai pelkkä Gabriel; s. 26. marraskuuta 1990 São Paulo) on brasilialainen jalkapalloilija, joka edustaa Primera Divisiónissa pelaavaa Valenciaa. Pelipaikaltaan oikeajalkainen Gabriel on keskuspuolustaja.


title: Gabriel Paulista

text: Gabrielin kasvattajaseura on Esporte Clube Vitória. Hän edusti Vitórian ykkösjoukkuetta vuodet 2010-2013 pelaten Série A:ssa ja Série B:ssä yhteensä 77 ottelua, joissa syntyi yksi maali. Elokuussa 2013 Gabriel siirtyi Espanjan pääsarjaan Primera Divisióniin palanneeseen Villarreal CF:ään, jonka paidassa hän debytoi marraskuussa 2013 Atlético Madridia vastaan. Villarrealin paidassa Gabriel on pelannut myös Eurooppa-liigaa. Tammikuun 2015 siirtoikkunassa Gabriel siirtyi Valioliigan suurseuraan Arsenal FC:hen.


title: Joni Soila

text: Joni Soila (s. 25. kesäkuuta 1973) toimi "Seiska"-lehden vastaavana päätoimittajana 2015-2018. Hän joutui jättämään paikkansa lokakuussa 2018, "Journalistin" tietojen mukaan lehden henkilöstön valitettua hänen toiminnastaan. Aller Median toimitusosaston pääluottamusmiehen mukaan "Seiskan" työntekijät eivät ole "Journalisti"-lehden jutun takana. He ovat jättäneet Aller Median johdolle asiaa koskevan adressin. "Journalistin" päätoimittaja Maria Petterssonin mukaan juttu perustuu useaan eri lähteeseen eikä lehdelle ole tullut oikaisupyyntöä.


title: Joni Soila

text: Soila on aiemmin työskennellyt Katso-lehden päätoimittajana vuonna 2005. Muita työnantajia ovat olleet Solar Television Oy ja Big Brother Suomi. Solar Televisionissa hän käsikirjoitti Ratkaiseva isku -televisiosarjan ja toteutti Suomen Pelkokertoimen castingin.


title: Joni Soila

text: 1990-luvulla ja 2000-luvun alussa Soila toimi politiikassa kokoomuksen järjestöissä ja Elisabeth Rehnin presidentinvaalikampanjan lehdistöpäällikkönä.


title: Joni Soila

text: Joulukuussa 2007 Helsingin hovioikeus vapautti Soilan Kari Uotin omaisuuden kätkemiseen liittyvistä syytteistä, joista käräjäoikeus oli hänet edellisenä vuonna tuominnut ehdottomaan vankeuteen. Korkeimmasta oikeudesta juttu palautui hovioikeuteen, joka piti voimassa käräjäoikeuden vankeustuomion kevennettynä ja tuomitsi Soilan vuonna 2012 vuoden ehdolliseen vankeuteen törkeästä kätkemisrikoksesta. Soilalla oli ulosotossa vuoden 2016 alussa noin miljoona euroa.


title: Filmfare Awards 2014

text: Filmfare Awards 2014 oli 31. tammikuuta 2015 Mumbaissa pidetty tilaisuus, jossa palkittiin vuoden 2014 parhaat hindinkieliset elokuvat. Se oli järjestyksessään 60. Filmfare Awards -tilaisuus.


title: Terrorismin vastainen sota Jemenissä

text: Terrorismin vastainen sota Jemenissä on Jemenin sisäinen konflikti, jossa terroristijärjestö Al-Qaida on saanut laajoja alueita Jemenistä haltuunsa. Jemen on yhdessä Yhdysvaltojen kanssa taistellut Al-Qaidaa vastaan omalla maaperällään vuodesta 2000 lähtien. Konfliktin tunnuspiirteitä on Yhdysvaltojen maahan tekemät lennokki-iskut.


title: Terrorismin vastainen sota Jemenissä

text: Ensimmäiset viitteet Al-Qaidan toiminnasta Jemenissä oli USS Colen pommi-isku vuonna 2000 Adenissa. Jemenin heikko keskushallinto ja maan keskiosan syrjäiset vuoristoalueet mahdollistivat Al-Qaidan koulutusleirien ja tukikohtien perustamisen, ja sinne siirtyi järjestön jäseniä Afganistanista ja Pakistanista. Myöhemmin alueelle perustettiin Al-Qaidan oma alayksikkö Arabian niemimaan al-Qaida.


title: Terrorismin vastainen sota Jemenissä

text: Yhdysvallat aloitti lennokki-iskut Jemeniin vuonna 2002. Iskut ovat kansainvälisen oikeuden silmissä ongelmallisia, ja niissä on saanut surmansa useita siviilejä. Yhdysvallat antaa Jemenille myös rahallista tukea, varusteita ja sotilaiden koulutusta. Vastalauseena Al-Qaida on iskenyt jemeniläisiin kohteisiin. Konflikti laantui kiihtyäkseen uudelleen vuonna 2006 kun joukko Al-Qaida johtajia pakeni jemeniläisestä vankilasta ja he alkoivat johtaa maansisäisiä operaatoita.


title: Terrorismin vastainen sota Jemenissä

text: Jemenin vallankumousta seuranneen valtatyhjiön jälkeen Al-Qaida ja sen perustama Ansar al-Sharia ovat ottaneet laajempia alueita haltuunsa. Jemenin ja Yhdysvaltojen yhteinen sotilasoperaatio on valloittanut osan alueista takaisin vuoden 2012 jälkeen, mutta islamistijärjestöt hallitsevat edelleen alueita jopa viiden maakunnan alueella. Operaation alun jälkeen terroristit muun muassa räjäyttivät Jemenin pääöljyputken ja tekivät Jemenin historian tuhoisimman pommi-iskun Sanaassa.


title: Terrorismin vastainen sota Jemenissä

text: Hallituksen terrorismin vastaiset toimet lamaantuivat huthikapinallisten vallattua Sanaan syyskuussa 2014, mikä katkaisi myös yhteistyön Yhdysvaltojen kanssa. Tammikuussa 2015 Yhdysvallat ilmoitti kokonaan keskeyttävänsä lennokki-iskut Jemeniin puutteellisen tiedustelun ja tuen vuoksi.


title: Terrorismin vastainen sota Jemenissä

text: Al-Qaida on ilmoittanut kannattavansa Etelä-Jemenin separatisteja, mutta ryhmät eivät tee yhteistyötä.


title: Romain Alessandrini

text: Romain Alessandrini (s. 3. huhtikuuta 1989 Marseille) on ranskalainen jalkapalloilija, joka edustaa Major League Soccerissa pelaavaa Los Angeles Galaxya. Pelipaikaltaan vasenjalkainen Alessandrini on vasen laitahyökkääjä.


title: Romain Alessandrini

text: Alessandrini aloitti ammattilaisuransa Nationalin eli kolmanneksi korkeimman sarjatason FC Gueugnonissa vuonna 2009. Hän edusti seuraa vuodet 2009-2010, jolloin hän pelasi 33 ottelua ja teki kuusi maalia. Kesällä 2010 Alessandrini siirtyi Ligue 2:n Clermont Footiin. Hän pelasi Ligue 2:ssa kaksi kautta pelaten 68 ottelua, joissa syntyi 22 maalia. Molemmilla Clermont-kausillaan Alessandrini valittiin Ligue 2:n tähdistökentälliseen. Kesällä 2012 Alessandrini siirtyi Ligue 1:n Stade Rennaisiin. Hän teki seuran paidassa pääsarjadebyyttinsä elokuussa 2012 Girondins de Bordeauxia vastaan ja avausmaali liigassa syntyi seuraavalla kierroksella SC Bastiaa vastaan. Alessandrini pelasi Rennesissä kahden kauden aikana 49 ottelua ja teki 16 maalia. Kesällä 2014 hän siirtyi toiseen Ligue 1 -seura Olympique de Marseilleen. Marseillen paidassa Alessandrini debytoi liigassa heti avauskierroksella SC Bastiaa vastaan ja avausmaalinsa seuralle hän teki syyskuussa 2014 vanhaa seuraansa Rennesiä vastaan.


title: Osmo Lappo

text: Osmo Tapio Lappo, vuoteen 1951 "Lehtonen" (s. 6. joulukuuta 1927 Helsinki) on suomalainen arkkitehti ja vuodesta 1967 Teknillisen korkeakoulun arkkitehtuurin professori. Hänen suunnitelmiinsa kuuluu muun muassa Kajaanin, Säkylän ja Vekaranjärven varuskunnat sekä Niittykummun asuinalue (1962–1965), Leppävaaran uimahalli (1969) ja Vammalan Sylvään koulu (1973).


title: Tomasz Zieliński

text: Tomasz Zieliński (s. 29. lokakuuta 1990 Nakło nad Notecią) on puolalainen painonnostaja. Seuratasolla Zieliński edustaa Tarpan Mrocza -seuraa. Hän kilpailee 94-kiloisten sarjassa.


title: Tomasz Zieliński

text: Zielińskin suurin saavutus on EM-hopea vuoden 2014 EM-kilpailuista Tel Avivista. Hän osallistui myös vuoden 2012 kesäolympialaisiin Lontoossa. Noissa kisoissa hän oli 94-kiloisissa yhdeksäs.


title: Tomasz Zieliński

text: Zielińskin isoveli Adrian Zieliński on myös painonnostaja. Pääosin 85-kiloisissa kilpaileva vanhempi Zieliński on olympiavoittaja, maailmanmestari ja Euroopan-mestari. Hänen EM-kultansa normaalia suuremmasta painoluokasta vuodelta 2014 tuli samasta kilpailusta, josta Tomasz Zieliński voitti hopeaa.


title: Zieliński

text: Zieliński (feminiini Zielińska) on puolalainen sukunimi. Se on muun muassa seuraavien henkilöiden sukunimi:


title: Say Something

text: Say Something on yhdysvaltalaisen popduon A Great Big Worldin kappale, joka julkaistiin ensimmäisenä singlenä duon "Is There Anybody Out There?" -debyyttialbumilta. Alun perin kappale julkaistiin yhtyeen jäsenen Ian Axelin sooloalbumin "This Is the New Year" singlenä. Duon singlenä sen julkaisi Epic Records 3. syyskuuta 2013. Kun kappaletta oli käytetty "Tanssi jos osaat" -televisiosarjassa, se herätti laulaja Christina Aguileran huomion, ja tämä halusi duetoida A Great Big Worldin kanssa kappaleella. Pian tämän jälkeen duo uudelleennauhoitti kappaleen Aguileran kanssa, ja uusi versio julkaistiin 4. marraskuuta 2013.


title: Say Something

text: Ian Axelin, Chad Vaccarinon ja Mike Campbellin kirjoittama "Say Something" on hidastempoinen indie pop -pianoballadi, joka kertoo erosta, jossa rakastajaa pyydetään sanomaan jotain, joka saisi suunnitelmat muuttumaan. Toisessa versiossa Aguilera esittää rakastajan haamua, jolle kappale on osoitettu. Kappaletta kehuttiin sen voimakkaista sanoista, emotionaalisesta sävellyksestä sekä Aguileran laulusta.


title: Say Something

text: "Say Something" ei myynyt kovin hyvin ennen kuin uudelleennauhoitettu versio tuli saataville. Se debytoi Billboard Hot 100 -listan sijalla 16 sen jälkeen, kun A Great Big World ja Aguilera esittivät kappaleen TV-ohjelmassa "The Voice". Korkeimmillaan kappale onnistui pääsemään listan sijalle neljä. Kappale saavutti listan kärjen Australiassa, Belgiassa ja Kanadassa. Kappaleeseen liittyvä musiikkivideo julkaistiin 19. marraskuuta 2013. Se sisältää trion laulamassa ihmisinä, jotka "esittävät sydämensärkeviä sanoja". Kappaleen mainostamiseksi A Great Big World esitti "Say Somethingin" vuoden 2013 American Music Awards -palkintogaalassa yhdessä Aguileran kanssa. Kappale palkittiin vuoden 2015 Grammy-gaalassa kategoriassa "Paras popduon/yhtyeen esitys".


title: Say Something

text: Syyskuuhun 2014 mennessä singleä oli myyty Yhdysvalloissa digitaalisesti yli 3,8 miljoonaa kappaletta.


Riman alta ja ohi maalin – Suomi-iskelmän hurjimmat harhalaakit on 13. maaliskuuta 2015 julkaistu tuplakokoelma. Kokoelma esittelee 49 suomalaista iskelmälevytystä vuosilta 1972–1993. Artisteina kuullaan arvostettujen iskelmälaulajien lisäksi myös eri yhteyksistä tunnetuksi tulleita julkisuuden henkilöitä. Albumi debytoi Suomen virallisen listan sijalla 20.


title: Riman alta ja ohi maalin – Suomi-iskelmän hurjimmat harhalaakit

text: Kokoelmaa koostaessa päähuomion kohteena ovat olleet sellaiset camp-arvoa omaavat iskelmät, joita ei ole aiemmin julkaistu CD:llä ja joista monet ovat myös jo vuosien myötä unohtuneet suurelta yleisöltä. Yli puolia levyn kappaleista ei olla julkaistu aiemmin CD-muodossa.


text: Levyn mukana tulee 16-sivuinen kansibooklet, joka sisältää esittelyn jokaisesta kokoelman esityksestä.


title: Shower

text: Shower on yhdysvaltalaisartisti Becky G:n kappale hänen tulevalta studioalbumilta. Sen julkaisivat Kemosabe Records ja RCA Records nauhoitteen johdantosinglenä 23. huhtikuuta 2014. Kappaleen sanoittivat Becky G, Dr. Luke, Cirkut ja Rock City, samalla kun tuotannosta vastasivat Dr. Luke ja Cirkut. Se on Beckyn ensimmäinen listan kahdenkymmenen parhaan joukkoon päässyt single Yhdysvalloissa. Kappaleen virallinen remix-versio sisältää yhdysvaltalaisräppäri Tygan.


title: Gabriel Lima

text: Gabriel Lima de Oliveira (s. 19. elokuuta 1987 São Paulo, Brasilia) on brasilialaissyntyinen italialainen futsalpelaaja. Lima edustaa ElPozo Murcia FS:ää ja Italian futsalmaajoukkuetta. Hän on 171 senttimetriä pitkä ja painaa 68 kilogrammaa.


title: Gabriel Lima

text: MM-kilpailuista Limalla on yksi pronssi, vuodelta 2012 Thaimaasta. EM-kilpailuista Lima on saavuttanut kultaa vuodelta 2014 ja pronssia vuodelta 2012. Vuoden 2014 kisoissa hänet valittiin myös koko turnauksen parhaaksi pelaajaksi. Lima on pelannut Italian maajoukkuessa vuodesta 2009 asti ja on nykyisin myös joukkueen kapteeni. Vuodet 2004-2008 hän edusti Italian alle 21-vuotiaiden maajoukkuetta, jonka riveissä hän voitti hopeaa vuoden 2008 EM-kilpailuissa. Lima oli noiden kisojen paras maalintekijä yhdeksällä osumallaan.


title: Gabriel Lima

text: Seuratasolla Gabriel Lima on edustanut Espanjan pääsarjan ElPozo Murciaa vuodesta 2014 asti. Sitä ennen hän edusti kotimaassaan Asti Calciota vuodet 2009-2014, jonka riveissä hän voitti Italian cupin kaudella 2011-2012. Kaudella 2008-2009 Lima voitti Italian cupin Arzignano Grifon kanssa.


title: Ágios Stéfanos (Attika)

text: Ágios Stéfanos () on Kreikan kaupunki sekä samanniminen Diónysoksen kunnan kunnallisyksikkö (Δημοτική Ενότητα Αγίου Στεφάνου, "Dimotikí Enótita Agíou Stefánou") ja entinen itsenäinen kunta. Se sijaitsee Itä-Attikan alueyksikössä Attikan alueella ja kuuluu Ateenan metropolialueeseen. Koko kunnallisyksikön väkiluku on 10 015 ja varsinaisen Ágios Stéfanoksen kaupungin väkiluku 9 892 (vuonna 2011). Ágios Stéfanos on Diónysoksen kunnan kuntakeskus.


title: Ágios Stéfanos (Attika)

text: Ágios Stéfanos sijaitsee noin 21 kilometriä Ateenan keskustasta koilliseen. Se oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Diónysoksen kuntaan yhdessä Ánoixin, Drosián, Kryonérin, Rodópolin ja Stamátan kanssa, jolloin se muuttui uuden kunnan kunnallisyksiköksi. Kaupunki on nimetty Pyhän Stefanoksen mukaan.


title: Ágios Stéfanos (Attika)

text: Ágios Stéfanoksen kunnallisyksikkö muodostuu seuraavista kylistä, kaupungeista tai muista asutuksista:


title: Chrysoúpoli

text: Chrysoúpoli (; ) on Kreikan kaupunki sekä samanniminen Néstoksen kunnan kunnallisyksikkö (Δημοτική Ενότητα Χρυσούπολης, "Dimotikí Enótita Chrysoúpolis") ja entinen itsenäinen kunta. Se sijaitsee Kaválan alueyksikössä Itä-Makedonian ja Traakian alueella. Koko kunnallisyksikön väkiluku on 16 004 ja varsinaisen Chrysoúpolin kaupungin väkiluku 8 885 (vuonna 2011). Chrysoúpoli on Néstoksen kunnan kuntakeskus.


title: Chrysoúpoli

text: Chrysoúpoli, suomeksi ”Kultakaupunki”, tunnettiin osmanivallan aikana nimellä "Sarışaban". Nykyinen nimi on virheellinen tulkinta tämän nimen merkityksestä. Kaupunki sijaitsee noin 24 kilometriä Kaválasta itäkoilliseen ja noin 22 kilometriä Xánthista lounaaseen. Kaupungin lähellä sijaitsee Kaválan kansainvälinen lentoasema.


title: Chrysoúpoli

text: Chrysoúpoli oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Néstoksen kunnaksi yhdessä Keramotín ja Oreinón kanssa, jolloin se muuttui uuden kunnan kunnallisyksiköksi.


title: Chrysoúpoli

text: Chrysoúpolin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Maithripala Sirisena

text: Maithripala Sirisena (s. 3. syyskuuta 1951) on srilankalainen poliitikko, joka toimii maansa presidenttinä tammikuusta 2015 alkaen. Ennen valintaansa presidentiksi hän on ollut useissa ministerin viroissa ja kansanedustajana vuodesta 1989.


title: Maithripala Sirisena

text: Sirisena voitti presidentinvaalissa vastaehdokkaana olleen edellisen presidentin Mahinda Rajapaksan niukasti. Ennen vaaleja Rajapaksa oli vangituttanut vuoden 2010 vastaehdokkaansa. Sirisena erosi hallitsevasta puolueesta ja lähti vaaleihin opposition ehdokkana. Hän lupasi rajoittaa presidentin valtaoikeuksia, uudistaa perustuslakia ja vähentää hallinnon korruptiota.


title: Maithripala Sirisena

text: Heti valintansa jälkeen Sirisena ilmoitti puolustavansa lehdistönvapautta ja kutsui toisinajattelijoita palaamaan kotiin.


title: Eleftheroúpoli

text: Eleftheroúpoli (; ) on Kreikan kaupunki sekä samanniminen Pangaíon kunnan kunnallisyksikkö (Δημοτική Ενότητα Ελευθερούπολης, "Dimotikí Enótita Eleftheroúpolis") ja entinen itsenäinen kunta. Se sijaitsee Kaválan alueyksikössä Itä-Makedonian ja Traakian alueella. Koko kunnallisyksikön väkiluku on 9 492 ja varsinaisen Eleftheroúpolin kaupungin väkiluku 4 360 (vuonna 2011). Eleftheroúpoli on Pangaíon kunnan kuntakeskus.


title: Eleftheroúpoli

text: Eleftheroúpoli, suomeksi ”Vapaiden kaupunki”, tunnettiin vuoteen 1929 saakka nimellä "Právi" (Πράβι). Nykyinen nimi viittaa alueen vapauttamiseen turkkilaisten vallasta. Kaupunki sijaitsee noin 13 kilometriä Kaválasta länsilounaaseen. Eleftheroúpoli oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Pangaíon kuntaan yhdessä Eleftheréen, Orfánin ja Piereíin kanssa, jolloin se muuttui uuden kunnan kunnallisyksiköksi.


title: Eleftheroúpoli

text: Eleftheroúpolin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Osmo Lares

text: Osmo Juhani Lares (s. 30. syyskuuta 1926 Tampere) on suomalainen diplomaatti. Hän on koulutukseltaan lainopin kandidaatti. Hän on ollut suurlähettiläs Tokiossa 1972–1978, ulkoministeriön oikeudellisen osaston päällikkö 1978–1983, suurlähettiläs Canberrassa (Australia) 1983–1987, Haagissa (Alankomaat) 1987–1989.


title: Filippiáda

text: Filippiáda (; ) on Kreikan kaupunki sekä samanniminen Ziróksen kunnan kunnallisyksikkö (Δημοτική Ενότητα Φιλιππιάδος, "Dimotikí Enótita Filippiádos") ja entinen itsenäinen kunta. Se sijaitsee Prévezan alueyksikössä Epeiroksen alueella. Koko kunnallisyksikön väkiluku on 8 106 ja varsinaisen Filippiádan kaupungin väkiluku 4 619 (vuonna 2011). Filippiáda on Ziróksen kunnan kuntakeskus.


title: Filippiáda

text: Filippiáda sijaitsee noin 10 kilometriä Ártasta luoteeseen ja noin 30 kilometriä Prévezasta koilliseen. Sen alueella sijaitsivat antiikin aikaiset kaupungit Kharadron ja Boukhetion (bysanttilaisena aikana Rogoi). Filippiáda oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ziróksen kunnaksi yhdessä Anógeion, Kranéan ja Thesprotikón kanssa, jolloin se muuttui uuden kunnan kunnallisyksiköksi.


title: Filippiáda

text: Filippiádan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Kalpáki

text: Kalpáki (; kath. Καλπάκιον, "Kalpákion") on Kreikan kylä sekä samanniminen Pogónin kunnan kunnallisyksikkö (Δημοτική Ενότητα Καλπακίου, "Dimotikí Enótita Kalpakíou") ja entinen itsenäinen kunta. Se sijaitsee Ioánninan alueyksikössä Epeiroksen alueella. Koko kunnallisyksikön väkiluku on 1 719 ja varsinaisen Kalpákin kylän väkiluku 625 (vuonna 2011). Kalpáki on Pogónin kunnan kuntakeskus.


title: Kalpáki

text: Kalpáki sijaitsee noin 30 kilometriä Ioánninasta luoteeseen. Se oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Pogónin kunnaksi yhdessä Áno Kalamáksen, Áno Pogónin, Delvinákin, Lávdanin ja Pogonianín kanssa, jolloin se muuttui uuden kunnan kunnallisyksiköksi.


title: Kalpáki

text: Kalpákin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Paramythiá

text: Paramythiá () on Kreikan kaupunki sekä samanniminen Soúlin kunnan kunnallisyksikkö (Δημοτική Ενότητα Παραμυθιάς, "Dimotikí Enótita Paramythiás") ja entinen itsenäinen kunta. Se sijaitsee Thesprotian alueyksikössä Epeiroksen alueella. Koko kunnallisyksikön väkiluku on 7 459 ja varsinaisen Paramythián kaupungin väkiluku 2 363 (vuonna 2011). Paramythiá on Soúlin kunnan kuntakeskus.


title: Paramythiá

text: Paramythián kaupunki sijaitsee Paramythiá-vuorten alarinteessä linnuntietä noin 37 kilometriä lounaaseen Ioánninasta ja noin 22 kilometriä itään Igoumenítsasta. Paramythián nimi (suomeksi ”Lohduttaja”) viittaa Neitsyt Mariaan. Bysanttilaisena aikana se tunnettiin myös nimellä "Ágios Donátos" (Άγιος Δονάτος) paikallisen pyhän, Pyhän Donatoksen mukaan.


title: Paramythiá

text: Paramythiá oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Soúlin kuntaan yhdessä Achérontaksen kanssa, jolloin se muuttui uuden kunnan kunnallisyksiköksi.


title: Paramythiá

text: Paramythián kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Bartender (Lady Antebellumin kappale)

text: Bartender on yhdysvaltalaisen countrymusiikkitrio Lady Antebellumin kappale. Yhtyeen jäsenten eli Dave Haywoodin, Charles Kelleyn sekä Hilary Scottin yhdessä Rodney Clawsonin kanssa sanoittaman sekä Nathan Chapmanin tuottaman kappaleen julkaisi Capitol Records Nashville countryradioissa yhtyeen kuudennen, 747-studioalbumin johdantosinglenä 12. toukokuuta . Se julkaistiin iTunesissa viikkoa myöhemmin 19. toukokuuta 2014. Ensimmäisellä radioviikollaan "Bartender" oli viikon toiseksi soitetuin kappale heti Brantley Gilbertin, Justin Mooren sekä Thomas Rhettin Small Town Throwdownin jälkeen.


title: Michal Jordán

text: Michal Jordán (s. 17. heinäkuuta 1990) on tšekkiläinen jääkiekkoilija, joka pelaa KHL-joukkue Amur Khabarovskissa. Hän on Carolinan neljännen kierroksen varaus . Kaudella 2016–2017 hän pelasi KHL-joukkue Ak Bars Kazanissa 27 ottelua. Toukouussa 2017 hän teki Amur Khabarovskin kanssa kahden vuoden sopimuksen.


title: Michal Jordán

text: Ennen ammattilaiseksi siirtymistä Jordán pelasi juniorikiekkoa OHL-joukkue Plymouth Whalersissa.


title: Dilemma (kappale)

text: Dilemma on yhdysvaltalaisräppäri Nellyn kappale, jolla vierailee yhdysvaltalainen R&B-laulaja Kelly Rowland. Se julkaistiin Nellyn toisen, Nellyville-studioalbumin kolmantena singlenä sekä Rowlandin Simply Deep-debyyttisooloalbumin ensimmäisenä singlenä 25. kesäkuuta 2002. Kappale pääsi listan kärkeen kymmenessä valtiossa, mukaan lukien Isossa-Britanniassa, Yhdysvalloissa ja Australiassa.


title: Dilemma (kappale)

text: Billboard-aikakauslehden Hot 100-listan 55-vuotisjuhlakyselyssä kappale sijoittui kaikkien aikojen Hot 100-kappaleiden listan 75. sijalle, samalla kun se pääsi vuoden 2009 lopussa Billboard Hot 100 Songs of Decade-listan sijalle 11. Kappale voitti Grammy-palkinnon 45:ssä Grammy-palkintogaalassa kategoriassa "Paras rap/lauluduetto". "Dilemma" sai yhteensä kuusitoista eri palkintoa. Kappale on mukana pelissä .


title: Péta

text: Péta () on Kreikan kylä sekä samanniminen Nikólaos Skoufáksen kunnan kunnallisyksikkö (Δημοτική Ενότητα Πέτα, "Dimotikí Enótita Péta") ja entinen itsenäinen kunta. Se sijaitsee Ártan alueyksikössä Epeiroksen alueella. Koko kunnallisyksikön väkiluku on 4 781 ja varsinaisen Pétan kylän väkiluku 1 563 (vuonna 2011). Péta on Nikólaos Skoufáksen kunnan kuntakeskus.


title: Péta

text: Péta sijaitsee noin neljä kilometriä Ártasta itäkoilliseen. Vuonna 1822 kylän lähellä käytiin Pétan taistelu, joka oli osa Kreikan vapaussotaa. Péta oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Nikólaos Skoufáksen kunnaksi yhdessä Árachthoksen, Komménon ja Kompotín kanssa, jolloin se muuttui uuden kunnan kunnallisyksiköksi.


title: Péta

text: Pétan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Aliona Moon

text: Aliona Moon (oik. Aliona Munteanu, s. 25. toukokuuta 1989 Chișinău) on moldovalainen laulaja, joka edusti maataan vuoden 2013 Eurovision laulukilpailussa kappaleella ”O mie” ja sijoittui 11:nneksi.


title: Aliona Moon

text: Aliona Moonin ura käynnistyi jo nuorena hänen sijoituttuaan kolmanneksi moldovalaisessa kykyjenetsintäkilpailussa "Fabrica de Staruri 2". Kilpailun jälkeen hän perusti parin kilpailutoverinsa kanssa yhtyeen nimeltä Thumbs Up. Yhtye ei kuitenkaan ehtinyt olla kauan koossa, sillä jäsenet lähtivät eri teille jo vuonna 2011.


title: Aliona Moon

text: Aliona Moon esiintyi Eurovision laulukilpailussa jo vuonna 2012 Moldovaa edustaneen Pasha Parfenyn taustalaulajana. Tällöin Moldova sijoittui semifinaalissa viidenneksi ja finaalissa lopulta 11:nneksi. Aliona Moonin ja Pasha Parfenyn yhteistyö jatkui seuraavana vuonna, jolloin Moon pääsi Moldovan edustajaksi Parfenyn säveltämällä kappaleella ”O mie”. Parfeny myös soitti pianoa kilpailuesityksessä. Kappale sijoittui semifinaalissa neljänneksi ja finaalissa sijalle 11.


title: Beau Schmitz

text: Beau Schmitz (s. 16. maaliskuuta 1991) on yhdysvaltalainen jääkiekkoilija, joka pelaa Carolina Hurricanesin organisaatiossa.


title: Beau Schmitz

text: Schmitz harjoitteli kauden 2007–2008 aikana USA Hockey National Team Development Programin kanssa ja oli mukana voittamassa hopeaa Yhdysvaltojen paidassa vuoden 2008 World U-17 Hockey Challengessa. Tämän jälkeen hän liittyi hänet ensimmäisellä kierroksella 19. pelaajana varanneeseen OHL-joukkue Plymouth Whalersiin. Hän pelasi joukkueessa vuodesta 2008 vuoteen 2012. Kaudella 2011–2012 hänet nimettiin OHL:n kolmanteen tähdistöön.


title: Beau Schmitz

text: 23. huhtikuuta 2012 NHL-joukkue Carolina Hurricanes kiinnitti Schmitzin joukkueeseensa kolmen vuoden tulokassopimuksella. Hän aloitti ammattilaistasolla ECHL:ssä Florida Everbladesin riveissä. AHL:n puolella hän pelasi Charlotte Checkersissä 21 ottelun verran kauden 2012–2013 aikana.


title: Sean Gelael

text: Sean Gelael (s. 1. marraskuuta 1996 Jakarta, Indonesia) on indonesialainen rata-autoilija.


title: Sean Gelael

text: Gelael aloitti uransa karting-sarjoissa. Vuonna 2012 Gelael aloitti kilpauransa Formula Pilota China -sarjassa voittaen yhden kilpailun ja sijoittuen sarjan neljänneksi. Samana vuonna hän ajoi muutamia kilpailuja Formula Abarth -sarjassa. Vuonna 2013 Gelael siirtyi Euroopan Formula 3 -sarjaan, mutta ei saavuttanut pisteitä. Samana vuonna hän kilpaili Britannian Formula 3 -sarjassa saavuttaen kolme palkintosijaa ja sijoittuen sarjan kahdeksanneksi. Vuonna 2014 Gelael jatkoi Euroopan F3 -sarjassa ja saavutti 25 pistettä sijoittuen sarjan 18:nneksi.


title: Sean Gelael

text: Vuonna 2015 Gelael kilpaili Formula Renault 3.5 -sarjassa saavuttaen seitsemän pistettä. Samana vuonna hän siirtyi loppukaudeksi ajamaan GP2-sarjaa Carlin-tallissa. Hän ei saavuttanut pisteitä. Vuonna 2016 Gelael ajoi täyden kauden GP2:ssa siirtyen Campos Racing -talliin. Gelael keräsi 24 pistettä ollen parhaimmillaan toinen Itävallan pitkässä kilpailussa. Vuonna 2017 Gelael jatkoi Formula 2:ssa Arden-tallin kuljettajana, hän toimi myös Toro Rosson testi- ja varakuljettajana.


title: Sean Gelael

text: Gelael toimi kaudella Toro Rosson testi- ja varakuljettajana, ja hän pääsi ajamaan Singaporessa perjantain vapaissa harjoituksissa.


title: Peta (täsmennyssivu)

text: Peta voi viitata seuraaviin:


title: Prámanta

text: Prámanta (; myös "Prámanda") on Kreikan kylä sekä samanniminen Vóreia Tzoumérkan kunnan kunnallisyksikkö (Δημοτική Ενότητα Πραμάντων, "Dimotikí Enótita Pramánton") ja entinen itsenäinen kunta. Se sijaitsee Ioánninan alueyksikössä Epeiroksen alueella. Koko kunnallisyksikön väkiluku on 1 774 ja varsinaisen Prámantan kylän väkiluku 1 137 (vuonna 2011). Prámanta on Vóreia Tzoumérkan kunnan kuntakeskus.


title: Prámanta

text: Prámantan kylä sijaitsee Athamaniká- eli Tzoumérka-vuorilla noin 900 metrin korkeudessa. Prámanta oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vóreia Tzoumérkan kunnaksi yhdessä Kalaríteen, Katsanochórian, Matsoúkin, Syrrákon, Tzoumérkan ja Vathýpedon kanssa, jolloin se muuttui uuden kunnan kunnallisyksiköksi.


title: Prámanta

text: Prámantan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Psychikó

text: Psychikó (; kath. Ψυχικόν, "Psychikón") on Kreikan kaupunki sekä samanniminen Filothéi-Psychikón kunnan kunnallisyksikkö (Δημοτική Ενότητα Ψυχικού, "Dimotikí Enótita Psychikoú") ja entinen itsenäinen kunta. Se sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 9 529 (vuonna 2011). Psychikó on Filothéi-Psychikón kunnan kuntakeskus.


title: Psychikó

text: Psychikó sijaitsee noin viisi kilometriä Ateenan keskustasta koilliseen ja se on Ateenan esikaupunkialuetta. Psychikó oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Filothéi-Psychikón kunnaksi yhdessä Filothéin ja Néo Psychikón kanssa, jolloin se muuttui uuden kunnan kunnallisyksiköksi.


title: Spáta

text: Spáta () eli Spáta-Loútsa (Σπάτα-Λούτσα) on Kreikan kaupunki sekä samanniminen Spáta-Artémidan kunnan kunnallisyksikkö (Δημοτική Ενότητα Σπάτων-Λούτσας, "Dimotikí Enótita Spáton-Loútsas") ja entinen itsenäinen kunta. Se sijaitsee Itä-Attikan alueyksikössä Attikan alueella ja kuuluu Ateenan metropolialueeseen. Koko kunnallisyksikön väkiluku on 12 333 ja varsinaisen Spátan kaupungin väkiluku 9 198 (vuonna 2011).


title: Spáta

text: Spáta sijaitsee noin 15 kilometriä Ateenan keskustasta itään ja noin neljä kilometriä Ateenan kansainvälisestä lentoasemasta luoteeseen. Lentokenttä sijaitsee pääosin Spátan alueella. Kaupungissa toimii myös muun muassa Attikan eläinpuisto.


title: Spáta

text: Spáta oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Spáta-Artémidan kunnaksi yhdessä Artémidan kanssa, jolloin se muuttui uuden kunnan kunnallisyksiköksi.


title: Spáta

text: Spátan kunnallisyksikkö muodostuu seuraavista kylistä, kaupungeista tai muista asutuksista:


title: Spercheiáda

text: Spercheiáda (; kath. Σπερχειάς, "Spercheiás"; myös "Sperchiáda"/"Sperchiás") on Kreikan kaupunki sekä samanniminen Makrakómin kunnan kunnallisyksikkö (Δημοτική Ενότητα Σπερχειάδος, "Dimotikí Enótita Spercheiádos") ja entinen itsenäinen kunta. Se sijaitsee Fthiotiin alueyksikössä Keski-Kreikan alueella. Koko kunnallisyksikön väkiluku on 7 680 ja varsinaisen Spercheiádan kaupungin väkiluku 2 691 (vuonna 2011). Spercheiáda on Makrakómin kunnan kuntakeskus.


title: Spercheiáda

text: Spercheiádan kaupunki sijaitsee Keski-Kreikan pohjoisosissa kaupungille nimen antaneen Spercheiós-joen eteläpuolella. Spercheiáda oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Makrakómin kuntaan yhdessä Ágios Geórgios Tymfristoún ja Tymfristóksen kanssa, jolloin se muuttui uuden kunnan kunnallisyksiköksi.


title: Spercheiáda

text: Spercheiádan kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Andrew Rowe

text: Andrew Rowe (s. 22. tammikuuta 1988) on yhdysvaltalainen jääkiekkoilija, joka pelaa AHL-joukkue Bridgeport Sound Tigersissä. Hän on pelannut ammattilaisurallaan sekä AHL:ssä että ECHL:ssä.


title: Andrew Rowe

text: Rowe pelasi NCAA:ssa yliopistokiekkoa Michiganin osavaltionyliopiston joukkueessa, jossa teki 94 ottelussa 49 tehopistettä.


title: Andrew Rowe

text: 7. toukokuuta 2010 Rowe siirtyi ammattilaissopimuksella Philadelphia Flyersin organisaatioon. Hän aloitti ammattilaistasolla kaudella 2010–2011 AHL-joukkue Adirondack Phantomsin paidassa.


title: Andrew Rowe

text: Rowe aloitti kauden 2013–2014 ECHL-joukkue Greenville Road Warriorsissa. Hän teki joukkueessa kahdessa ensimmäisessä ottelussa kolme maalia ja sai yhden syöttöpisteen, jonka jälkeen hänet nostettiin AHL:ään Hartford Wolf Packiin.


title: Andrew Rowe

text: 5. syyskuuta 2014 ECHL-joukkue South Carolina Stingrays kiinnitti Rowen yksivuotisella sopimuksella. Hän pelasi Stingrayssä 44 runkosarjaottelua ja teki niissä 56 pistettä. Pudotuspeleissä hän oli sarjan toiseksi paras pistemies 34 pisteellään. Stingrays pääsi Kelly Cupin finaaleihin saakka, mutta hävisi ne. Kauden aikana Rowe kävi lainalla AHL:n Charlotte Checkersissa, jossa pelasi 28 ottelua.


title: Andrew Rowe

text: Rowe teki vuoden sopimuksen kaudeksi 2015–2016 Bridgeport Sound Tigersin kanssa. Hän pelasi kauden aikana sekä Sound Tigersissa että farmissa ECHL:n South Carolina Stingrayssä. Sound Tigersissä hän teki 11 pelissä 8 pistettä ja Stingrayssä 28 pelissä 21 pistettä. Kauden jälkeen Rowe teki vuoden jatkosopimuksen.


title: Eino Kari

text: Kaarlo Eino Kari (18. marraskuuta 1897 Helsinki – 2. kesäkuuta 1954 Helsinki) oli suomalainen elokuvaaja, elokuvien leikkaaja ja elokuvalabaratorion omistaja. Kari ohjasi myös yhden elokuvan.


title: Eino Kari

text: Eino Karin vanhemmat olivat kiertuenäyttämön johtaja Kaarlo Kari ja näyttelijä Naëmi Kylmänen. Hän aloitti uransa 1920 Suomi-Filmi Oy:ssä kuvaajan apulaisena ja oli vuodesta 1927 lähtien yhtiön pääkuvaaja. Kari siirtyi Erkki Karun mukana 1933 tämän perustamaan Oy Suomen Filmiteollisuus-yhtiöön. Kari oli yhtiön hallituksen jäsen vuodesta 1934 ja hän kuvasi yhtiölle vuosina 1934–1940 14 elokuvaa ja leikkasi niistä kahdeksan.


title: Eino Kari

text: Jatkosodan alkuvaiheissä Kari toimi TK-kuvaajana. Hän siirtyi sitten Fenno-Filmin palveluksenn ja kuvasi ja leikkasi yhtiössä neljän vuoden aikana 1942–1946 kuusi elokuvaa sekä yhden elokuvan.


title: Eino Kari

text: Eino Kari perusti 1927 oman elokuvalabaratorioyhtiön ja vuodesta 1934 alkaen kaikkien hänen kuvaamiensa elokuvien labaratorityöt tehtiin täällä. Kari johti labaratoriotaan aina kuolemaansa saakka 1954.


title: Jeulmunin keraaminen kulttuuri

text: Jeulmunin keraaminen kulttuuri eli Chulmunin kulttuuri oli Koreassa myöhäispaleoliittisella kaudella ja neoliittisella kaudella noin 8000-1500 eaa. vallinnut metsästäjä-keräilijä-kulttuuri. Arkeologiset tutkimukset osoittavat, että tällä aikakaudella kalastettiin, pyydettiin simpukoita ja muita merieläimiä sekä metsästettiin peuroja ja villisikoja. Tämän aikakauden esivaihe oli noin 8000-5000 eaa., varhainen vaihe noin 5000-3500 eaa., keskivaihe noin 3500-2500 eaa. ja myöhäinen vaihe noin 2500-1500 eaa. Aikakauden keskivaiheessa alettiin viljellä riisiä. Sen viljely eteni lännestä etelään. Jeulmunin keraamisella kaudella Koreanniemimaan läntisen ja eteläisen alueen ihmisten ruokavalio poikkesi toisistaan paitsi siten, että lännessä riisiä alettiin viljellä aikaisemmin, myös siten, että etelässä pystyttiin hyödyntämään merenantimia ympäri vuoden. Lännessä sen sijaan metsästettiin enemmän maaeläimiä. Jeulmunin keraamisen kulttuurin aikana asutus oli keskittynyt rannikolle ja jokien varsille, missä asumukset olivat osittain vedenalaisia ja asutus oli melko pysyvää. Jeulmunin keraamista kulttuuria seurasi pronssikauden Mumunin kulttuuri.


title: Lasse Kiehelä

text: Lasse Kiehelä (o.s. Joutsenkunnas, s. 10. syyskuuta 1977) on helsinkiläinen muusikko, basisti ja lauluntekijä. Hänet tunnetaan parhaiten basistina yhtyeistä The Duplo! , Gim Kordon , Arto muna & Millennium, ja Knucklebone Oscar and The hitmen. Hän on soittanut näiden lisäksi useissa muissakin kokoonpanoissa.


title: Lasse Kiehelä

text: Lasse Kiehelä työskentelee myös jalkapallon parissa, sekä liikunta- ja hyvinvointialalla.


title: Markku Larmas

text: Markku Antero Larmas (28. lokakuuta 1943 Kajaani – 26. joulukuuta 2018 Turku) oli suomalainen hammaslääkäri ja Oulun yliopiston hammaslääketieteen professori vuosina 1975–2008. Hänen tutkimuskohteitaan olivat hammaskaries ja hammaslääketieteellinen mikrobiologia.


title: Markku Larmas

text: Larmas valmistui hammaslääketieteen lisensiaatiksi 1967 ja tohtoriksi 1972 Turun yliopistosta. Hän julkaisi alan tutkimuksia, ja myös toimitti muun muassa Maailman terveysjärjestön käsikirjoja.


title: Daenerys Targaryen

text: Daenerys Targaryen on George R. R. Martinin luoma kuvitteellinen hahmo kirjasarjassa "Tulen ja jään laulu" ja siitä tehdyssä televisiosarjassa "Game of Thrones". Televisiosarjassa häntä näyttelee Emilia Clarke.


title: Daenerys Targaryen

text: Daenerys on Westerosia hallinneen Aerys II Targaryenin jälkeläinen, joka on elänyt koko ikänsä maanpaossa veljensä Viseryksen kanssa. Hahmo on kertoja kirjoissa "Valtaistuinpeli", "Kuninkaiden koitos", "Miekkamyrsky" ja "Lohikäärmetanssi". Daenerys syntyi Lohikäärmekivellä myrskyisenä päivänä ja sai lempinimen Myrskysyntyinen. Hieman hänen syntymänsä jälkeen, Daenerys ja hänen veljensä Viserys salakuljetettiin Braavosiin, kun Robert Baratheonin joukot lähestyivät Lohikäärmekiveä. Sisarukset viettivät seuraavat vuotensa Vapaakaupungeissa etsien apua Westerosin valloittamiseksi.


title: Daenerys Targaryen

text: Daenerys tuodaan Pentosin kaupunkiin Illyrio Mopatiksen luo. Daenerys joutuu menemään naimisiin dothraki-heimon päällikön khal Drogon kanssa, kun Viserys janoaa tämän 40 000 sotilaan armeijaa. Ensiksi Daenerys pelkää uutta miestään ja tämän heimoa, mutta oppii kuitenkin elämään "khaleesina", Drogon kuningattarena. Daenerys saa lahjaksi muun muassa kolme lohikäärmeenmunaa, joiden uskotaan muuttuneen kiveksi ajan myötä. Westerosilainen ser Jorah Mormont matkaa "khalasarin" mukana, ja hänestä tulee Danyn tuki ja turva. Dany saa voimia uhmata Viserystä, kun tämän äkkipikainen luonne tuottaa vaikeuksia. Daenerys tulee raskaaksi ja nimeää lapsen Rhaegoksi. Kun Viserys uhkaa Daenerystä ja hänen syntymätöntä lastaan, Daenerys antaa Drogon tappaa hänet. Kun Drogo haavoittuu ryöstöretkellä, papitar Mirri Maz Duur pyytää saada hoitaa häntä. Dany suostuu, vaikka Drogon päälliköt pitävät häntä "maegina".


title: Daenerys Targaryen

text: Daeneryksen synnytys alkaa ja ser Jorah kantaa hänet telttaan, missä Mirri Maz Duur suorittaa veritaikaa. Daenerys herää muutaman päivän jälkeen ja saa kuulla saaneensa keskenmenon ja että Drogo on katatonisessa tilassa. Mirri Maz Duur oli huijannut häntä, ja kertoo että tämä on veritaian hinta. Dany armomurhaa Drogon ja joutuu lähes koko "khalasarin" hylkäämäksi. Kun Drogo polttohaudataan, Daenerys kahlitsee Mirri Maz Duurin hautajaisrovioon ja vie häälahjaksi saamansa kolme lohikäärmeenmunaa rovion keskelle. Kun rovio on sytytetty, Daenerys kävelee itse tuleen. Rovion sammuttua Daenerys nousee vahingoittumattomana kolmen kuoriutuneen lohikäärmeen kanssa.


title: Daenerys Targaryen

text: Daenerys antaa lohikäärmeillensä nimet Viserion, Rhaegal ja Drogon. Daenerys ja Drogon "khalasarin" rippeet vaeltavat autiomaassa, jota kutsutaan Punaiseksi erämaaksi. Dany seuraa punaista komeettaa, joka ilmestyi taivaalle samana iltana, kun hänen lohikäärmeensä kuoriutuivat. Hän lähettää tiedustelijoita, joista yksi tuo mukanaan kolme lähettilästä Qarthin kaupungista: kauppias Xaro Xhoan Daxos, velho Pyat Pree ja salaperäinen asshailainen Quaithe. Danyn seurue seuraa heitä Qarthiin, missä Daenerys saa tietää Robert Baratheonin kuolemasta ja Westerosin sisällissodasta. Hän yrittää saada liittolaisia qartheenilaisista, mutta huomaa pian, että kauppiaat ovat vain kiinnostuneet hänen lohikäärmeistään.


title: Daenerys Targaryen

text: Daenerys kääntyy velho Pyat Preen puoleen, joka houkuttelee hänet Kuolemattomien taloon, missä Dany näkee näkyjä ja ennustuksia. Kuolemattomat hyökkäävät hänen kimppuunsa, mutta Drogonin avulla Dany tuhoaa Kuolemattomien talon. Tämän jälkeen qartheenilaiset kääntyvät Danyä vastaan, ja hän päättää lähteä kaupungista. Kun Dany ja Jorah ovat käymässä satamassa, Dany huomaa kahden hahmon seuraavan heitä. Hermostuksissaan hän ei huomaa salamurhaajaa, joka yrittää myrkyttää hänet pistinleijonalla. Toinen heitä seuranneista miehistä lyö mantikorin syrjään juuri ajoissa. Hänet pelastanut mies kertoo olevansa Artan Valkoparta ja toisen miehen, Vahvan Belwasin, aseenkantaja. Illyrio Mopatis on lähettänyt miehet saattamaan Danyn seurueen Pentosiin. Dany nousee laivaan ja seilaa kohti Pentosia.


title: Daenerys Targaryen

text: Daenerys seilaa Astaporiin hankkimaan armeijaa ser Jorahin pyynnöstä. Daenerys lupautuu ostamaan kaupungin kaikki Tahrattomat, eli orjasoturit, maksunaan lohikäärme Drogon. Dany saa lahjaksi Missandei-nimisen orjan, jonka hän vapauttaa orjuudesta. Missandei pysyy lojaalina Daenerykselle eikä lähde hänen luotaan. Otettuaan Tahrattomat haltuunsa, Daenerys pettää orjakauppiaat ja rikkoo sopimusta ottamalla Drogonin takaisin. Hän valtaa Astaporin Tahrattomien avulla, jonka jälkeen hän julistaa orjat vapautetuiksi. Perustettuaan valtuuston johtamaan kaupunkia, Daenerys jatkaa Yunkain kaupunkiin.


title: Daenerys Targaryen

text: Yunkaissa heitä odottaa neljän tuhannen miehen armeija, jonka lisäksi Yunkai on palkannut kaksi palkkasoturiryhmää puolelleensa: Toiset pojat ja Myrskykorpit. Daenerys neuvottelee ryhmien päälliköiden kanssa ja yrittää saada heidät vaihtamaan puolta. Myrskykorppien komentaja Daario Naharis vaikuttuu Danyn puheista, mikä saa hänet murhaamaan kollegansa ja vannomaan uskollisuutta Daenerykselle. Tahrattomien ja Myrskykorppien yhteistyöllä Yunkailla ei ole mitään mahdollisuutta voittaa, ja se antautuu muutamassa päivässä.


title: Daenerys Targaryen

text: Seuraavaksi Daenerys saapuu Meereenin kaupunkiin. Toisten poikien entinen komentaja Mero hyökkää hänen kimppuunsa, mutta Arstan surmaa hänet. Tämän jälkeen Arstan paljastaa olevansa ser Barristan Selmy, legendaarinen ritari Westerosista, joka palveli kuningas Robert Baratheonia. Ser Barristan kertoo myös, että ser Jorah on lähettänyt viestejä Daeneryksen aikeista kuninkaan vakoojalle lordi Varysille. Dany tuntee itsensä petetyksi ja lähettää molemmat miehet itsemurhatehtävälle Meereeniin viemäreihin. Tehtävä kuitenkin onnistuu ilman kuolonuhreja ja ser Barristan vakuuttaa Daenerykselle olevansa lojaali. Ser Jorah taas väittää ettei ole tehnyt mitään väärää, ja Daenerys joutuu karkottamaan hänet Meereenistä vastoin tahtoaan. Vallattuaan Meereenin, Dany kääntää kasvonsa kohti Westerosia, mutta tajuaa tietävänsä hyvin vähän johtamisesta, ja päättää jäädä Orjakauppiaanlahdelle toistaiseksi.


title: Mahatškalan suuri moskeija

text: Mahatškalan suuri moskeija () on moskeija Dagestanin tasavallan pääkaupunki Mahatškalassa, Etelä-Venäjällä. Se on Venäjän ja maantieteellisen Euroopan suurimpia moskeijoita.